text:
Sprellimaður
Ein sprellimaður er eitt leikaskapilsi (figurur) ið sprellar tá ið togað verður í eitt band, sum er fest í skapilsið. Sprellimenn eru vanliga gjørdir úr træi ella pappi. Nútíðar sprellimenn gjørdust vælumtóktir hjá aðalstættini í Europa í 18'du øld, men líknandi leikur kunnu sporast heilt aftur til griksku og egyptisku fornøldina. Á týskum verður sprellimaður nevndur Hampelmann á eingilskum Jumping Jack og á fronskum Pantin (figurine). Í Danmark gjørdist spellimaðurin ein partur av jólapyntinum uml. 1850, og í Føroyum er sprellimaðurin sum oftast ein jólamaður, sum hevur sítt fasta pláss á vegginum, hvørji jól. [1]
Keldur[rætta | rætta wikitekst]
- ↑ «Hampelmann» á týsku Wikipedia


c: text/html

text: Týdningarmikið er hjá einhvørjum felagi, ikki at gloyma ungdónsarbeiðið. TB hevur nú í mong ár havt eina sera góða ungdómsdeild og áhaldandi verður leitað eftir betringum á hesum øki. Tað seinasta átakið er at fáa venjingina av okkara ungu málmonnum skipaða. Tað eru teir báðir Niels Petersen og Steen Sørensen, ið longu í dag fara undir hetta spennandi arbeiðið. Niels er útbúgvin málmansvenjari og Steen er fyrrverandi málmaður – tey, ið minnast eitt sindur aftur í tíðina, eins og undirritaði, minnast eisini at Steen vann sær heiður sum ársins málverji hjá piltunum á sinni og í mong ár var hann at finna í TB-málinum bæði í fótbólti og hondbólti. Steen hevur sjálvur vant teir ungu eina tíð, men í dag kl. 16:00 verður so fyrstu ferð at hann og Niels verða saman um venjingina. Teir eru sera spentir at fara undir uppgávuna og vóna at hetta kann verða við til at skapa nýggj málmannstalent og ikki minst, at betra um tey vit longu hava. TB var kent fyri at hava góðar málverjar – hvør minnist ikki Gordon Hofgaard og Per Strøm, ið báðir eru legendar í føroyskum fótbólti. Ikki bara fyri avrikini fyri TB, men eisini fyri føroyska landsliðið. Niels og Steen verður haðani ynskt góða eydnu við arbeiðinum og ein tøkk skal eisini ljóða fyri teirra stóra innsats fyri felagið!

robotstxt: allowed

filter: keep


text:
Á fyrsta sinni í Føroyum, varð hildin ein stór kapping í sonevndari náttarrenning, tá fleiri enn fýrati rennarar kl. 1 í leygarnáttina løgdu til brots av Vágseiði, við beinari kós móti vøllinum við Stórá í Trongisvági. Veðrið var gott, bert eitt lítið lot høgt.
Startskotið er latið av á Vágseiði og kósin verður sett móti vøllinum við Stórá í Trongisvági
Eitt serligt rennitiltak, ið Rørslufelagið Hvistan skipaði fyri. Byrjað varð við at renna eitt umfar um Vatnið. Síðan varð leiðin hildin út gjøgnum Vág og eftir landsvegnum, framvið Porkeri og Hov, upp um Hovsegg, framvið Øravík fyri síðan at enda á málinum við nýggja vøllin við Stórá í Trongisvági. Ein teinur uppá góðar 25 km.
Stórur dentur var lagdur á, at runnið varð undir tryggum kørmum, sjálvt um vegirnir vóru opnir fyri vanligari ferðslu. Mannaðir trygdarpostar við vatni og frukt, Suðuroyar syðra bjargingingarfelag við bilum og Rørslufelagið Hvistan við hjálparfólki og bilum gjørdu, at allir rennarir kundu kenna seg púra tryggar.
Jóhan, Jóhan M., Marlon, Magni, Eirikkur og Herluf rinda møðina eftir teir 25 kilometrarnar
Fyrstur á mál varð Guttorm Sørensen úr Treystinum við tíðini 1t 46m 41 sek. Honum í hølunum var Borgar Biskupstø úr Treystinum og triðjur á mál var Herluf Jacobsen úr Bragdinum. Hjá kvinnum varð Ann Thomsen fyrst, við tíðini 2t 09m 59 sek. Henni á baki var Tórvør Ø. Vang og Hergerð Heldarskarð allar tríggjar úr Bragdinum.
Á málinum var ymiskt gott at leska seg við eftir teir góðar 25 kilometrarnar. Eisini var fersk suppa og kaffi at fáa í ítróttarhøllini í Trongisvági, har heiðursmerkjahandanin eisini fór fram. Umleið kl. 05.00 løgdu flestu rennararnir leiðina heim ella umborð á Smyril at hvíla.
Tiltakið var sera væleydnað og sera væl fyriskipað av Hvistuni. Myndir eru at finna hesi leinkjuni: Myndir 25K 2012
Øll úrslitini eru at finna niðanfyri. Fyrst er eitt samlað yvirlit og síðani síggjast úrslitini í teimum ymsu bólkunum.


text:
VÁGA FLOGHAVN HEVUR BØTT UM UMSTØÐURNAR Í FARSTØÐINI Á FLOGVØLLINUM
Sum ein liður í framhaldandi at gera betringar á Vága Floghavn, so er bilútleiganin nú flutt í gomlu farstøðina og eisini er víðkað um kunningardiskin, við m.a. størri vøruútvali.
Kunningardiskurin er vorðin væl størri og eru tey byrjaði at selja føroyskar designara vørur. Fyribils er tað nú møguligt at keypa vørur frá m.a. Joel Cole, Fosaa og Guðrun&Guðrun. Føroya Tele, sum seinastu árini hevur havt handil í kunningardiskinum hevur nú fingið egnan kliva, og harvið fáa tey samstundis betra um møguleikan at ímynda handilin sjálvi við m.a. størri vøruúrvali og tænastum.
Vit fegnast um, at tey í kunningardiskinum nú eru farin at selja føroyskar designara vørur. Hetta ger tað meira áhugavert at vitja í farstøðini, bæði fyri útlendingar og føroyingar. Sostatt eru ferðandi og "ikki" ferðandi vælkomin í kunningardiskin at keypa um tey ynskja tað.
Sum ein avleiðing av økingini í ferðafólkatalinum, er bilaútleiguvirksemi sera nógv vaksið, og tað er m.a. ein av orsøkunum til, at bilaleiguvirksemið flytur úr nýggju farstøðini yvir í tí gomlu.
Til tíðir hava langar køir uppstaðið, og harvið elvt til, at tað er bleiv nakað trongligt við gólvplássi í farstøðini. At bilaútleiganin er flutt gevur sostatt bæði starvsfólkunum í bilatútleiganini betri arbeiðsumstøður til at veita viðskiftafólkunum eina góða tænastu, og harvið fáa viðskiftafólkini betri pláss, og føla seg ikki at standa í vegin inni í eini trongari farstøð.


text:
10. oktober er altjóða dagur fyri sálarheilsu. Endamálið við degnum er at upplýsa um sálarheilsuligar avbjóðingar og at virka fyri meira opinleika um sálarheilsu og um sálarsjúku. Dagurin varð hildin fyrstu ferð í 1992.
Søguliga hevur sálarheilsuliga økið verið knýtt at stigmatisering, skomm og tøgn. Tá eg var barn og ung, endaðu fólk ’úti hjá til Árna’, og á ’Statshospitalinum’, tá ið teimum tørvaði viðgerð og hjálp fyri sálarsjúku, tí tey vóru ’svøk’. Annars vórðu ikki nógv orð skift um sálarliga líðing og týdningin av eini góðari sálarheilsu.
Seinastu árini hava vit tó sæð ein størri opinleika um sálarheilsu og sálarsjúku. Fólkaheilsuráðið hevur sett sálarheilsu á skrá. Eisini hava felagsskapir sum Sinnisbati og Fountain House gjørt sítt til, at vit í dag eru meira tilvitað um týdningin av tilboðum, viðgerð og kunning um sálarsjúku og sálarheilsu. Økispsykiatriin virkar kring landið, og loksins eru útlit fyri betri kørmum til Psykiatriska Depilin á Landssjúkrahúsinum, hvørs karmar í alt ov nógv ár hava verið vesalligir og vánaligir út um øll mørk.
Tað eru nógv menniskju, sum ikki megna gerandisdagin uttan hjálp, tí sálarligar pínslur sum strongd, angist og depressión tíverri eru sera vanligar í dagsins samfelag. Og sjálvi rópa menniskju við stórum sálarligum avbjóðingum ikki harðast um lekjandi tilboð.
Vit skulu gerast dugnaligari til at fyribyrgja sálarligum trupulleikum. Sálarheilsan skal røkjast, og sót-trøllini skulu fram í ljósið. Tí tøgn lekir onga sjúku, heldur tvørturímóti. Hetta krevur hægri politiska raðfesting, við góðum fyribyrgjandi arbeiði og við fjølbroyttum tilboðum til menniskju í øllum aldursbólkum, sum hava tørv á hjálp og viðgerð.
Vit skulu alla tíðina, bæði í dag og hinar 364 dagarnar í árinum, hava í huga, hvussu vit kunnu betra um sálarheilsuna. Annars er vandi fyri, at vit enda við einum samfelag, har vit ikki longur trívast sum menniskju.
Fari at ynskja øllum ein góðan altjóða sálarheilsudag.
Kristianna Winther Poulsen, limur í Tórshavnar býráð fyri Javnaðarflokkin


text:
Førleikastovan arbeiðir eftir einum leisti, ið leggur seg eftir at umboða menniskjafatan á tann hátt, at støði verður tikið í førleikunum hjá einstaka næminginum og menningarmøguleikum hansara.
Málið hjá Førleikastovuni er at rúma øllum næmingum skúlans á bestan hátt og at tryggja, at næmingar við serligum tørvi fáa eitt viðkomandi og skikkað undirvísingartilboð.
Førleikastovan er innanhýsis vitanardepil skúlans. Samspælið millum Førleikastovuna og restina av skúlanum fevnir um ráðgeving og hugskotsgeving til einstaklingalæraratoymið, einstaka læraran ella stuðul teirra í námsfrøðiliga arbeiðinum við ymsu tørvunum hjá næmingunum.
Førleikastovan skal stuðla lærarum í at náa endamálinum í undirvísingini, bæði á normaløkinum og á serøkinum. Á normaløkinum verður hugsað um ta vanligu undirvísingina. Á serøkinum eru teir næmingar, ið hava tørv á tímum vegna serligan tørv.
Manningin í Førleikastovuni er serlærarar, lesivegleiðari, AKT-lærarar, orðblindalærari og støddfrøðivegleiðari. Tilknýtt eru eisini skúlaheilsufrøðingur, SSP toymi og SI-lærari.
Væleydnað inklutión krevur, at lærarar, námsfrøðingar og stuðlar hava eina førleikastovu at venda sær til, har vitan verður uppbygd í tøttum samstarvi við tænastueindirnar/sernám, og har verandi vitan verður gagnnýtt at menna gott læruumhvørvi og námsfrøðilig amboð.


text:
Stytt arbeiðsvika
Nógvir fyrimunir eru við 37 tíma arbeiðsviku.
Kanningin um 37 tíma arbeiðsviku verður løgd alment fram í Smæruni týsdag 5.okt. kl. 14.00.
Fyrimunirnir við eini styttri arbeiðsviku eru nógvir. Tað er ein av niðurstøðunum í kanning, ið Jan Otto S. Holm, búskapar- og fíggjarfrøðingur og Regin Berg, stjórnmálafrøðingur, hava gjørt fyri átta fakfeløg á almenna arbeiðsmarknaðinum.
Endamálið við kanningini er at lýsa fyrimunir og avleiðingar við 37 tíma arbeiðsviku, og hvør kostnaðurin er at íverkseta hesa broyting.
Kanningin er víðfevnd og umrøður effektivitet, kappingarføri, sálarheilsu, framtíðar arbeiðsmarknaðin og javnvágina millum familju- og arbeiðslív. Somuleiðis lýsir kanningin royndir aðrastaðni við at stytta arbeiðsvikuna.
Kanningar frá øðrum londum vísa greitt, at tað eru fyrimunir við at stytta arbeiðsvikuna, meðan vansarnir eru truplari at finna.
Tað vísir seg, at starvsfólk arbeiða effektivari, tá ið arbeiðsdagurin er styttri. Tá starvsfólk ikki eru troytt, fáa tey betri savnað seg um arbeiði, og tí eru tey effektivari størri part av arbeiðstíðini. Innan stóran part av almenna arbeiðsmarknaðin merkir hetta, at hóast fólk arbeiða styttri, so verður ikki brúk fyri at seta fleiri fólk í starv á hesum arbeiðsøkinum. Verður hædd tikin fyri at fólk í parttíð fara at arbeiða meira og effektiviteturin økist, so hevur broytingin einans við sær, at tørvur verður bert á 13 starvsfólkum innan tað almenna.
Royndir frá øðrum londum vísa eisini, at tá arbeiðsvikan bleiv stytt, fóru mong, ið arbeiddu parttíð, at arbeiða meira. Hetta vigar í stóran mun upp móti teirri arbeiðsorkuni, sum kann fara at mangla á ávísum arbeiðsøkjum.
Tey, ið varða av kanningini eru:
Fakfelagssamstarvið (Akademikarafelag Føroya, Felagið Føroyskir Sjúkrarøktarfrøðingar, Føroya Lærarafelag, Føroya Pedagogfelag, Havnar Arbeiðskvinnufelag og Starvsfelagið)
Heilsuhjálparafelag Føroya
Heilsurøktarafelagið


text:
Í morgun var klumman í Kringvarpinum nokkso politisk spísk, og fall fleiri fólkum fyri bróstið. Eg skal viðganga, at eg var millum teirra, ið setti te’ið í hálsin. Hilmar Jan Hansen, ið vanliga er ein skilagóður blaðmaður, hevði skrivað um burkaforboðið. Eitt forboð, sum í mínari metan er í besta lagið óneyðugt, nokk rættiliga fjollutt og nokk eisini í stríð við altjóða mannarættindi.
Forboð móti brølapum
Fyri ikki at kalla ein spaka fyri ein spaka, hevur man í Danmark (og Føroyum) heldur tosa um maskeringsforboð, og hóast hetta nokk bæði forbjóðar fallhjálmum, brølapum og grýlum, so hava vaksin fólk í fullum álvara umrøtt hetta. Argumentið hevur verið, at man ikki kann forbjóða burka, tí tað er religiøs forfylging, og tí ikki kann lóggevast. Tí má man gera eina lóg, ið umfatar onnur ting eisini. Hetta er beinleiðis tápuligt. Vil man gera religiøsa forfylging, so skal man í minsta lagi standa við tað.
Ósannur pástandur
Hilmar Jan hevur loyvi at hava sína meining, friður verið við tí. Men hann skrivaði tó eitt, ið ikki passar: At hesi sum vildu verja rættin hjá kvinnum at bera burka, vóru tey somu sum ávarað móti krossum og øðrum kristnum symbolum í almenna rúminum.
Hetta passar stutt sagt ikki, tey ið ávarað móti krossum og líknandi eru ikki nógv um okkara leiðir. Men tað er sera kent í eitt nú Fraklandi, har tað nettupp eru somu fólk, sum vilja hava burkaforboð har, ið ávara móti krossum og øðrum.
Men hví skal burka forbjóðast?
Tað eru typiskt tvær orsøkir til at vilja forbjóða burka, onnur ósympatisk og hin sympatisk. Tann mest vanliga orsøkin, er eitt brennandi ynski um at fáa muslimar at fara av landinum, ella í øllum førum gera lívið torført fyri muslimar, ið búgva her.
Hin orsøkin er meira sympastisk, nemmiliga at burka er kvinnukúgan. Burka verður av nógvum familjum kravt, og kvinnan hevur ikki rætt til at avgera sjálv. Hetta er eitt kúgandi element, har kvinnan missur sín seksualitet, og harvið eisini nógv av tí valdi, ið hon hevur á monnum.
Eg eri faktiskt sympatiskur fyri einum burkaforboð. Eg haldi ikki, at átrúnaður skal sleppa at kúga fólk. Undirtrykkjan av seksualiteti, uppliva vit eisini í kristnum samkomum her heima, har ung fáa forboð fyri kynsligari samveru, áðrenn tey eru gift. Hetta at nokta ungdómi nakað so grundleggjandi er í stríð við teirra náttúru.
Tí skilji eg væl tankan um, at eitt burkaforboð kundi verið við til at givið muslimskum kvinnum meira frælsi. Men samstundis mugu vit virða, at fólk hava ein átrúna, og tí kunnu vit illa forbjóða burka’um ella aðrari seksuellari undirtrykkjan, ið er partur av samkomulívinum. Ikki uttan so, at vit fara um eitt mark, ið eg ikki havi hug at fara um.
Er átrúnaður orsøk at loyva misbrotum?
Eg haldi sjálvandi, at átrúnarligir bólkar, ið onkursvegna gera seg inn á onnur, eitt nú við umskering, eiga at verða steðgaðir. Er tað t.d. ein lækni, medisinmaður, imamur ella rabbinari, ið umsker eitt barn, so eigur viðkomandi at fáa eina langa fongsulsrevsing. Men burkakrav og fornoktan av kynslívi, eru ikki heilt í somu kategori.
So at revsa fólk fyri at ganga í burka, tað er í mínari verð at fara ov langt.


text:
Tann kendasta av bókum Kochs man vera kjakframløgan Hvat er demokrati, sum í sínum essayformi setur spurnartekn við m.a. rættarsamfelagið og ta nógv brúktu atkvøðugreiðsluna. Í einum fólkaræði er tað sambært Koch ikki skilabest, tá ið ein er noyddur at atkvøða um málini. Harvið hevur ein í roynd og veru prógvað, at fólkaræðið ikki virkar, sum tað átti, heldur Koch. Tað er samrøðan, ið skal vera miðdepilin. Harvið tekur Koch tann dialektiska arvin upp frá Sokratesi: Vit kenna ikki sannleikan, men vit mugu tosa okkum fram til hann í felag. Mest kenda dømi hansara er orðið og svørðið. Her sæst orðið sum tað berandi í fólkaræðinum, men svørðið er tað sama sum atkvøðugreiðslan, t.v.s rein valdsnýtsla uttan sínámillum fatan.
Koch staðfestir í bókini, at fullkomin friðarhugsjón ikki ber til í einum fólkaræði, av tí at tað altið eru onkur, ið ikki vilja gera eftir reglunum og skilja virðið av eini samtalu – ímóti teimum kann ein bara verja seg við løgreglu og hermegi. At hesar eindirnar so ikki fremja reiðiligan harðskap er bara tí, at tær hava rættin á síni síðu, heldur Koch.
Fyri Koch var tað ikki bara týðandi, at tær ymsu spælireglurnar í politikki vórðu hildnar, men tað hevði eisini týdning, at kjakast varð um tey ymisku sjónarmiðini, áðrenn avgerð varð tikin. Á henda hátt kann ein loysn verða diskuterað, sum eisini tekur fyrilit fyri minnilutanum. Hann heldur, at fólkið skal verða “væl uppalt, tað merkir, at tey í skúlunum skulu vera við í teimum ymsu orðaskiftunum. Ein skal virða áskoðanirnar hjá hvør øðrum. Politikkur skal vera ein lívsformur. (Liv i Danmark, Benny Jacobsen og Ove Outzen)


text:
Bíbliusøgur Leita og finn
Bókaklubbin
- Síður: 12
- Útgávuár: 2017
- Upprunamál: enskt
- Innbinding: innbundin
- Rithøvundur: B.A. Jones
- Myndir: Gill Guille
- Týðari: Amy Tausen
Í Bíbliusøguni Leita og finn læra børnini um summar av teimum týdningarmestu søgunum bæði í Gamla Testamenti og í Nýggja Testamenti. Um skapanina, Nóa, Samson, Jesus í templinum, at Jesus mettar fimm túsund, og at Jesus er risin upp.
Børnini kunnu svara spurningum, kanna munir,kanna,hvar ymsir lutir eiga at verða og finna apuna.Litføgru myndirnar gleða og stimbra barnasinnið og frøa barnahjarta.Alt hetta ymsa virksemið í bókini birtir upp undir óteljandi stuttligar og læruríkar løtur.


text:
Stuttsøgukappingin 2020: 74 søgur komu inn9. oktober 2020
Til stuttsøgukappingin á Glasi 2020 komu í alt 74 søgur inn.
Dómsnevndin fer nú til verka at meta um søgurnar, og vinnararnir verða kunngjørdir 3. desember.Ein dómsnevnd, sum er mannað við lærarum og rithøvundum, velur vinnandi søgurnar. Heldur dómsnevndin tó ikki tær innkomnu stuttsøgurnar vera virðislønarverdar, tilskilar hon sær rætt til ikki at lata virðislønirnar.
Um spurningar eru, ber til at venda sær til nevndina:
Sámal Soll
Marianna Hoydal
Paula Gaard
Malan Poulsen
Signa Joensen


text:
Nú semja er gjørd í samgonguni um uppskotið til nýggja fiskivinnuskipan, hevur verið ført fram, um talan framvegis er um eina fiskivinnunýskipan, sum samgonguflokkarnir fóru til val uppá, ella um talan er um regulering ella tillaging av verandi skipan.Høgni Hoydal fiskimálaráðharri segði í samrøðu við Norðlýsið 2. mai, at fólk kundu sjálv meta um, hvørt talan er um eina fiskivinnunýskipan ella eina tillaging av verandi skipan.
– Men tá eg hugsi um alla tilgongdina við teimum málum, sum vit hava sett okkum, og um, hvussu langt vit eru komin í hesum máli, so er mín niðurstøða, at vit eru komin ómetaliga langt. Vit hava bíðað í eini 10 ár eftir einari nýskipan, og eg vildi sagt, at tað er ein niðurgerðing ímóti vinnuni at siga, at hetta ikki er ein nýskipan.
– Talan er um ein heilt nýggja hátt at umsita okkara stovnar burðardygt, talan er um krøv um virðisøking og landing av fiski, útbjóðing av fiski, tá hann er veiddur, ein stórur partur fer á uppboði, ásetingar viðvíkjandi manningum o.tíl., segði Høgni Hoydal í samrøðu við Norðlýsið.
Eftir at semja er gjørd í samgonguni um nýskipanaruppskotið verður lógaruppskotið gjørt klárt at leggja fyri tingið. Hetta verður væntandi gjørt í næstu viku, upplýsir Høgni Hoydal landsstýrismaður.
Semjan um fiskivinnunýskipan
Eftir at uppskotið til nýggja fiskivinnuskipan varð lagt fram alment og sent til hoyringar hjá øllum avvarðandi pørtum, er samgongan samd um at gera hesar tillagingar, broytingar og nágreiningar í uppskotinum:
1. Atgongd at fiska og útboð:
Skipanin verður gjørd einfaldari:
– Av kvotunum í 2018 til føroysk skip av uppsjóvarfiski (makreli, norðhavssild og svartkjafti) og av botnfiski í Barentshavinum, á Flemish Cap og í Eysturgrønlandi, verða 25% boðin út á uppboðssølu sum styttri og longri loyvi, meðan 75% verða atgongd hjá teimum, sum eru í vinnu.
– Hetta býtið er galdandi, tá ið kvoturnar eru ájavnt ella undir kvotunum í 2018.
– Tá ið kvoturnar vaksa upp um tað, ið tær eru í 2018, verður tann økti parturin av kvotunum boðin út sum stutttíðarloyvi, ella Løgtingið ger av, hvussu bjóðast skal út millum styttri og longri loyvi.
– Fyri norðhavssild verða atlit tikin at, at kvotuparturin hjá Føroyum er søguliga høgur, og ein lutfalsligur partur verður settur av til royndir og menningarkvotur.
– Fyri botnfisk undir Føroyum, onnur fiskirættindi og nýtt tilfeingi, verður skipanin við útboði og atgongd sum í uppskotinum.
2. Tilfeingisgjald:
– Tilfeingisgjald verður sett á tað, ið ikki er í útboði, sum tryggjar, at tey, ið hava atgongd at fiska, gjalda tilfeingisrentuna til landið.
3. Mørk fyri miðsavning (antitrust):
– Markið fyri, hvat einstakar fyritøkur kunnu hava atgongd til av savnaðu føroysku fiskirættindunum, verður sett til 17,5%.
– Harafturat verður antitrustmark sett fyri hesar tríggjar høvuðsfiskiskapir:
– Uppsjóvarfisk: 20%.
– Botnfisk undir Føroyum: 20%.
– Fiskiskap á fjarleiðum: 20%.
– Antitrustmørkini eru ikki aftureftirvirkandi og ikki galdandi fyri at bjóða upp á stutttíðarrættindi.
4. Uppboðssøla av veiddum fiski:
– 20% av veidda fiskinum skal bjóðast út um góðkenda uppboðssølu til føroysk virkir. Skipanin skal eftirmetast árliga.
5. Royndar- og menningarkvotur:
– Partur av føroysku fiskirættindunum verða settar av til royndar- og menningarkvotur.
– Treytirnar fyri hesum verða lýstar nágreiniliga, alment og gjøgnumskygt og fevna um atlit til virðisøking og til at menna økir í landinum vinnuliga.
6. Kvotuskipan fyri botnfisk undir Føroyum:
– Kvotur verða ásettar fyri tosk, hýsu og upsa sambært uppskotinum.
– Onnur fiskasløg verða ásett við kvotu eftir tí, ið varð fiskað seinasta fiskiár.
– Tá ið stovnsmetingar og umsitingarætlanir eru gjørdar, skulu tær fylgjast.
– Tryggjað verður, at umrokningar frá fiskidøgum til kvotur eru so rættvísar sum gjørligt í mun til tey vinnurekandi, at atlit verða tikin at serligum umstøðum, og at tillagingin kann fara fram smidliga.
7. Staðfestingar:
– Aðrar meginreglur vera sum í uppskotinum og ætlanum fyri nýskipanina, harundir:
– Ásetingar um stovnsrøkt og umsitingarætlanir.
Ásetingar um manningarviðurskifti, har sáttmálarnir hjá føroyskum manningarfeløgum skulu fylgjast, manning skal gjalda skatt í Føroyum og hava arbeiðs- og uppihaldsloyvi.
– Ásetingar um útlendskan ognarskap, ið skal minkast burtur eftir fýra árum.
– Ásetingar um, at alt av fiskinum skal takast til lands við eini tillagingartíð á 4 ár.
– Ásetingar um 8- ára gildistíð á loyvum við árligari eftirmeting.
– Ásetingar um brúksskyldu, krøv um at landa fisk í Føroyum v.m.
8. Eftirlit og nágreiningar:
– Eftirlitið – bæði á sjógvi og á landi – verður styrkt munandi, harundir við allari landing bæði innlendis og uttanlands og við útblaking á sjógvi.
– Møguligt góðskueftirlit verður knýtt saman við hesum.
– Fyri veiði, ið er uttanfyri kvotu, og sum skal avreiðast, verður tryggjað, at manningin hevur fyrimun av at taka alla veiði til lands.
– Krøvini verða styrkt um, at til tess at taka lut og bjóða seg fram, skal ein hava búð og goldið skatt í Føroyum í ávíst tíðarskeið.
– Nágreiningar verða gjørdar, ið skulu forða fyri møguligum proformaskipanum við skipum og manning.
Lógaruppskotið verður nú tillagað og eftirkannað sambært hesi semju og lagt fyri Løgtingið í komandi viku.
Semjan, sum her er almannakunngjørd, er undirskrivað í Tinganesi 2. mai av Høgna Hoydal, Aksel V. Johannesen og Poul Michelsen.
—————–
Álitið um nýggja fiskivinnuskipan, sum varð lagt fram í oktober 2016
Upprunaliga uppskotið til løgtingslóg um fyrisiting av sjófeingi, sum varð almannakunngjørt í mars 2017


text:
HM / EM kapping í Tórshavn
HM/EM kapping í Tórshavn
Dystirnir eru ásettir
Nú er ásett hvussu føroyska HM/EM landsliðið hjá kvinnum í flogbólti skal spæla sinar dystir í kappingini, sum verður í Tórshavn 23. - 25. mai í Høllini á Hálsi.
Føroyar leikar sín fyrsta dyst ímóti Írlandi kl. 20,00 mánadagin 23. mai, og næsti dystur verður ímóti Liktinsten týsdagin 24. mai eisini kl. 20,00.
Mett verður, at hesir báðir fyrstu dystirnir eru teir, sum føroyska liðið skal vinna, um møguleiki skal vera at koma víðari til annað umfar í EM-kappingini, tí tvey tey fremstu liðini í bólkinum vinna sær rættindi til hetta.
Um komast skal víðari í HM kappingini so er eisini neyðugt, at liðið vinnur dystin mikukvøldið 25. mai ímóti Kýpros, tí í HM-kappingini er tað bert vinnandi liðið, sum kemur víðari. Kýpros hevur annars vunnið kappingina fyri smátjóðir tey nógvu seinastu árini. Føroyska kvinnulandsliðið spældi ímóti Kýpros í mai í 2015, og tá gjørdist úrslitið 3-2 til Kýpros.
Til ber at ogna sær atgongumerki fyri kr. 150,00, sum er galdandi fyri allar dagarnar, og harumframt verður eisini møguligt at keypa dagatgongumerki fyri kr. 100,00.
Hinir dystirnir í kappingini verða:
23. mai kl. 17,00: Liktinstein - Kýpros
24. mai kl. 17,00: Kýpros - Írland
25. mai kl. 16,00: Írland - Liktinstein.


text:
Tey í sætta er ein røð, sum er um nakrar gentur og dreingir í einum púra vanligum sætta flokki. Men hóast púra vanligur, já so hendir kortini ymiskt, sum eftir eini lítlari løtu kann venda øllum á høvdið. Tað er ikki altíð so lætt at vera tólv ár og at skula bera seg at, soleiðis um øll vilja hava, at tú skalt!
- Eg tók altso eitt sindur synd í Maggu í dag, segði Símun.
Anna segði einki beinanvegin. Kanska tímdi hon ikki at tosa um tað.
- Tað var hennara egna skyld, segði hon so. - Tú kanst ikki bara koma inn í ein nýggjan flokk og vera so løgin. Og so vænta, at øll halda teg vera stuttliga.
Símun hugdi upp á hana. Hvat meinti Anna við, at Magga var løgin?
Grønur krabbi (6. torleikastig)
Aftur


text:
Fyri ítrottarfólk eru Olympisku leikirnir tann størsta ítrottarkappingin, ein kann vera við í.
Men fólk við Parkinson’s hava ikki kunnað verið við í hvørki OL, Paralympics ella Specialympics, tí tey ikki líka krøvunum hjá nøkrum av kappingunum. Men nú fer felagskapurin Parkinson2Beat í Niðurlondum at skipa fyri the Parkinson Games, sum er OL fyri fólk við Parkinson, har øll við Parkinson’s kunnu vera við.
Nógvar ymiskar ítrottargreinar verða umboðaðar t.d. frælsiítrott, badminton, boksing, spinning, dart og golf.
Alt eru ítrottargreinar, sum Parkinson rakt kunnu vera við til. Í 2022 verður kappingin á fyrsta sinnið í býnum Eindhoven 5.-6. august.
Til ber at lesa meira og melda seg til her: https://www.theparkinsongames.nl/


text:
BØRN
Sunnudagsskúli er hvønn sunnudag kl. 12.00 til 13.00.
Fyrstu løtuna eru vit øll saman og syngja og luta ymiskt. Til dømis hava børnini eina ferð um mánaðin innsavning til Shanti, sum er eitt barnaheim í Indien. Síðani fara vit í flokkarnar, har vit hoyra søgur og annað, sum hóska til aldurin hjá børnunum.
Flokkarnir eru:
Pluto: upp til og við 5 ár
Mars: frá 6 ár til og við 2. flokk
Neptun: frá 3. til 5. flokk
Jupiter: frá 6. flokki og uppeftir
Verið hjartaliga vælkomin í sunnudagsskúla
Hebron á Facebook: http://www.facebook.com/groups/258695432408
Fyrsta sunnudag í hvørjum mánaði hava børnini møguleika at geva pening til innsavning til Barnaheimið Shanti í India, sum sunnudagsskúlin í Hebron stuðlar. - Les meira um barnaheimið Shanti undir - Vit stuðla


text:
Atlantic Airways Tórshavn Marathon 2018
Tað eru nakrar vikur síðani, men her er tíðindaskrivið, tá stuðulsavtalan var undirskrivað.
Atlantic Airways høvuðsstuðul hjá Tórshavn Marathon
Tórshavn Marathon broytir navn til Atlantic Airways Tórshavn Marathon 2018. Atlantic Airways og ítróttafelagið Bragdið hava gjørt samstarvsavtalu og føroyska flogfelagið er nú høvuðsstuðul hjá Tórshavn Marathon, sum seinastu 15 árini hevur verið hildið í og kring Tórshavn.
Føroyska flogfelagið var eisini við til at seta marathonrenningina í gongd og var høvuðsstuðul fyrstu fimm árini frá 2003 til 2007. Sostatt leitar marathonrenningin í høvuðsstaðnum aftur á slóðina.
“Áhugin fyri at koma til Føroya at renna marathon er vaksandi ár eftir ár, og hetta er eitt tiltak, ið dregur nógvar útlendingar og ferðafólk til Føroya. Tí eru vit errin av aftur at vera vorðin partur av hesum tiltaki, sum er sera jaligt – bæði sæð frá einum heilsufremjandi høpi, men sanniliga eisini frá einum ferðavinnuligum høpi. Atlantic Airways Tórshavn Marathon er jú við til at varpa ljós á og marknaðarføra Føroyar sum ferðamannaland, og tí gevur tað góða meining hjá okkum at vera ein partur av hesum tiltaki,” sigur Árni Olsen, sølu- og marknaðarleiðari hjá Atlantic Airways.
Í fjør luttóku millum 600-700 føroyingar og útlendingar í marathon, hálvmarathon og gangihálvmarathon. Í ár verða tey væntandi enn fleiri. Fyriskipararnir í Bragdinum fegnast tí eisini um stuðulsavtaluna:
“Fyri okkum er tað týdningarmikið at fáa ein virknan høvuðsstuðul, sum kann vera við til at marknaðarføra tiltakið og menna teir møguleikar og samstørv, sum liggja í Atlantic Airways Tórshavn Marathon; kanska serliga innan ferðavinnuna. Undirtøkan hevur verið nógv vaksandi tey seinastu árini. Tí er neyðugt við einum sterkum viðrennara, tí tað skulu bæði pengar og fólk til at fyriskipa Atlantic Airways Tórshavn Marathon, sum er tað størsta, staka ítróttartiltakið, sum Bragdið skipar fyri. ” sigur Allan Dalsgarð hjá Bragdinum.
Atlantic Airways Tórshavn Marathon verður 3. juni 2018.


text:
Menning í trimum stigum
Ein fyrimunur við eini samansettari portalloysn er, at portalurin kann mennast í stigum, so at borgarin fær gagn av tænastunum so hvørt. Annar fyrimunur er, at hetta gevur møguleika at læra av royndunum hjá borgaranum og tillaga so hvørt.
Vit hugsa stórt, men byrja einfalt. Við at arbeiða stigvíst hava vit møguleika at fylgja rákinum, tí vit vita ikki í dag, hvussu heimurin háttar sær um t.d. fimm ár.
Strategibólkurin mælir til at fremja menningina í eitt fímm ára skeið frá 2015 til 2019. Niðanfyri er menningin lýst.
Í 2015
Fyrsta stig verður at allýsa loysnina, so at portalurin kann fara í útboð fyrst í 2016. Til allýsingina hoyrir at:
- greina tørvin
- kravfesta
- sniðgeva
- kostnaðarmeta
Í hesum arbeiði er avgerandi at taka støði í týdningarmesta áhugabólkinum, nevniliga borgaranum. Ein fortreyt fyri, at borgarin skal taka portalin til sín og fáa veruligan fyrimun av honum, er, at hann er einfaldur og ómakaleysur at brúka. Borgarin má hava lætt við at finna tær tænastur, honum tørvar, og hann má hava lætt við at fáa yvirlit yvir síni viðurskifti.
Til tess skal borgarin verða tikin við í greiningararbeiðinum. Mælt verður til at brúka serfrøðingar at skipa arbeiðið, so at tað verður gjørt á besta hátt.
Í 2017
Annað stig verður at menna eina lutfalsliga einfalda loysn, ið gagnnýtir verandi portalar og tænastur. Strategibólkurin metir, at fyrsta útgáva av einum felags borgaraportali kann vera klár longu við ársenda 2016. Tá ið talgildi samleikin er tøkur, t.e. felags innritan og talgild undirskrift, kann borgaraportalurin almannakunngerast og setast í verk. Hetta verður væntandi í 2017.
Í 2019
Sum triðja stig verður portalurin skraddaraseymaður til hvønn einstakan borgara, sum tá kann avgreiða øll síni viðurskifti á einum stað, samstundis sum hann kann fáa málrættaða og viðkomandi kunning frá myndugleikunum um viðurskifti, sum eru umráðandi fyri hann.
Út frá royndum verður síðan hildið áfram at útbyggja loysnina við nýggjum tænastum og nýggari tøkni, so at hon kann lofta teimum møguleikum, sum framtíðin fer at bjóða.


text:
Heimasíðan hjá ÍSF setir kendum og minni kendum fólki nakrar spurningar um ítrótt og rørslu:
Poul Michelsen er Landstýrismaður í vinnu- og og uttanríkismálum
– Ert tú limur í ítróttarfelag?
Ja – eg eri limur ítróttarfeløgum.
– Íðkaði tú ítrótt sum barn?
Ja – eg havi altíð íðka ítrótt.
– Hvønn týdning hevur ítróttur og rørsla fyri teg og samfelagið?
Ja – ítróttur og rørðsla hevur stóran týdning fyri meg og er týðandi partur av mínum dagligdegi. Fyri samfelagið er ítróttur ikki bara fyribyrgjandi fyri heilsustøðuni, men hevur eisini stóran týdning fyri virkni í lívinum, fyri sosialum atliti, fyri trivnaðin og eldhugan. Sjálvboðna avriki sum ítrótturin og áhugafelagsskapir dagliga veitir landsins borgarum er av allarstørsta týdningin.


text:
Steintór Rasmussen
Steintór Rasmussen er lærari og tónleikari, føddur í 1960 og býr í Klaksvík.
Hann hevur í nógv ár spælt við bólkinum Frændum. Hann er eisini kendur sum sangskrivari í Kulum rótum og sum fyriskipari av Summarfestivalinum í Klaksvík.
Hann hevur skrivað krimigátur, sum hava verið at hoyrt í Útvarpi Føroya, og sum hava verið i barnablaðnum Strok.
Útgávur:
2005 Kular røtur
2006 Svartideyði í Svartadeyða og aðrar spøkilsissøgur
2007 Lykilin í Míni jólabók
2008 Tey heitu jólini í Míni jólabók
2010 Ein fríður huldudrongur í Míni jólabók
2012 Í føðingardag jólaaftan í Míni jólabók
2013 Ræðusøga í Míni jólabók
Heiður:
2006 Barnavókavirðisløn M.A.Jacobsens fyri Kular røtur
Heimasíða:


text:
Samandráttur.
Línuskip. Bert tvey minni línskip eru til fiskarí. Bæði eru norðanfyri og fiska tosk og hýsu. Vit rokna við at bæði landa fyrst ella miðskeiðis í vikuni. Møguliga fer okkurt línuskip avstað í vikuni. Tey flestu frystilínuskipini eru til fiskarí.
Útróður: Streymurin er harður, men batnar sum vikan líður. Veðri verður hampuligt, so helst verður nakað av útróðri. Fiskaríið er smáligt. Teir fiska mest av hýsu.
Djúpvatnstrolarar: Annar fiskar kongafisk, meðan hin liggur við bryggju. Vantandi landar hann miðskeiðis í vikuni.
Partrolarar: Tey flestu pørini eru til fiskarí. Tey fiska upsa og so nakað av hjáveiðu. Teir landa sum vikan gongur. Fiskaríið er smáligt.
Trolbátar: Allir liggja við bryggju, men møguliga fer onkur út í vikuni.
Garnaskip: Tvey garnaskip fiska svartkalva. Fiskaríð er vánaligt. Eitt landar mánadagin og hitt hósdagin Eitt fiskar havtasku. Fiskaríið er brúkiligt og landar tað mánadagin.
Heinta veðri her
Heinta alla metingina her


text:
Formaðurin í uttanríkispolitisku nevndini í ES-tinginum, David James McAllister, var á fundi við løgmann í Tinganesi í dag. McAllister er komin til Føroya at kunna seg um viðurskiftini her og um viðurskiftini millum Føroyar og ES.
Løgmaður nýtti høvið at kunna um búskaparligu og politisku støðuna í Føroyum. Serliga umrøddu teir viðurskifti millum Føroyar og ES, har løgmaður greiddi frá ynskinum hjá landsstýrinum um at menna eitt sterkari og meiri fjøltáttað samstarv við ES.
David James McAllister var somuleiðis kunnaður um brævaskiftið, sum hevur verið millum løgmann og Ursulu von der Leyen, forkvinnu í ES nevndini.
Løgmaður fegnast um, at formaðurin í uttanríkispolitisku nevndini í ES-tinginum vitjar í Føroyum.
”Eg vóni, at vitjanin verður við til at fremja tilgongdina, sum landsstýrið hevur sett á skrá. Føroyar eru partur av Evropa, og tað hevur týdning at tryggja eitt nútímans og dynamiskt samstarv við Evropasamveldið,” segði Bárður á Steig Nielsen løgmaður, eftir fundin.


text:
Leikarin: Jann Martin Mortensen
Navn: Jann Martin Mortensen
Føddur: 18.07.89
Hagtøl hjá Jann Martin á faroesoccer.com
Stað á vøllinum: Miðvøllur
Høgra ella vinstra bein: Mest høgra, men kann brúka bæði
Starv: Stuðul í Runavíkar Kommunuskúla og starvist í Reklamuhúsinum
Frítíðarítriv: Sjónvarpið og teldan
Yndis matur: Føroyskur matur, ræst kjøt, lippir – nummar 12 hjá Rafik er eisini góð 😉
Yndis tónleikur: Eg kann lurta eftir øllum – heilt frá gangsta til Rasmus Seebach
Yndis sjónvarpssending: Two and a half men og Californication
Títt fyrsta fótbóltsminni? Frá tí eg dugdi at ganga, sparkaði eg við babba (Trygva Mortensen). Eg minnist einaferð, at babba fekk reytt kort á Toftum. Eg fór lippandi niðan í umklæðingarrúmið til hansara. Hetta hevur ivaleyst fest seg hjá mær – tí eg havi ongantíð fingið reytt kort sjálvur – higartil. Annars minnist eg, at vit spældu Jens, Jann Martin og Øssur móti rest.
Føroya besti leikari? Christian Høgni Jacobsen
Heimsins besti leikari? Zinedine Zidane
Yndislið í Premier League: Manchester United
Hvør er stuttligasti leikarin, tú hevur spælt saman við? Einar
Harðast undir venjing? Sjúrður Jacobsen
Hevur tú nakra damu? Nei
Seinasti filmurin tú sá? You’ve Got Mail
Yndis teknifilmur? Happy Feet
Yndis grønsak? Jarðber
Hvar dámar tær at ferðast? Eg kundi hugsað mær at farið við góðun kompaníi til Kypern, Australia ella Thailand
Hvat er tín yndis keks/kaka? Grøna keks og banankaka
Yndis sodavatn? Faxe Kondi
Hvat kostar eitt rugbreyð? 26,50
Te ella kaffi? Kaffi
Dugir tú at binda slipsaknút? Ja, tað man vera á rættari leið
[nggallery id=202]


text:
Føroya Ellisakfør var stovnað tann 4. februar 1992. Endamálið er at røkja áhugan fyri ellisakførum við felags tiltøkum og hugnaligari samveru. Tá felagið skipar fyri tiltøkum verður miðað eftir, at øll familjan kann luttaka. Limir í ellisakførum hava framíhjárætt til parkeringspláss í brunninum og har afturat fáa limirnir limablaðið "Tíðindablaðið Ellisakfør".
Útsetta Mentanarnáttin í havn 2021 verður 10. September.
Útsetta Mentanarnáttin 2021 verður 10. September
Fríggjakvøldið 10. september verður Mentanarnátt í Havn. Tað er dagurin, tá ið stovnar og virki lata dyrnar upp fyri almenninginum, søvnini eru opin, matstovur og gistingarhús spenna seg út og handlarnir hava leingi opið.
Livandi tónleikurin sermerkir eisini Mentanarnáttina bæði innan- og uttandura. Mest sum allastaðni í býnum er tónleikur at hoyra. Føroya Ellisakfør eru sjálvandi við tann 10.September.
Mentanarvika verður í Sunda kommunu 11.September 2021
Mentanarvika verður í Sunda kommunu í viku 36, Og hvønn kennir tú á Oyri verður leygardagin 11.September 2021 frá kl 15:00 til 18:00 Aftur í ár bjóðar Sofus Gilsstein til kaffi í garasjuni og okkurt gott afturvið
So kom Jørgen Niclasen við nýggjari kunngerð fyri Ellisakfør & Sniðbroytt Ellisakfør.
Tíðindaskrivið Ellisakfør 2021
Summarblaði er sent út til limirnar við nógvum góðum og spennandi tilfarið.
Myndir tá í Eysturoyartunnilin lat upp 19. Dec.2020


text:
- Tíðindi, mentan og ítróttur
Lægsta burðartal í Suðuroy í áratíggju
Tað verður longri og longri millum ljóðið av barnagráti í Suðuroynni. Kommunurnar í Suðuroynni eru nú í felag farnar at fyrireika átøk at venda gongdini.
Tørvur er á átøkum at menna fólkatalið í Suðuroynni, sigur Dennis Holm, borgarstjóri í Vági.
Einans 40 fødd í fjør
Seinastu árini er talið á nýføddum suðringum stútt og støðugt lækkað. Og árið í fjør var eitt tað lægsta í fleiri áratíggju. Tá blivu bara 40 børn fødd í Suðuroynni, vísa tøl hjá Hagstovuni. Talan er um børn sum eru fødd á Suðuroyar Sjúkrahúsi og Landssjúkrahúsinum.
Borgarstjóranum í Vági, Dennis Holm, staðfestir, at støðan í Suðuroynni er øðrvísi enn aðrastaðni í landinum.
Onkuntíð omanfyri 100 fødd
Nógv av árunum í 70´unum og 80´unum var nýføðingatalið oman fyri 80, og onkur ár kom tað enntá upp um hundrað.
Men seinastu 20 árini hevur burðartalið ligið millum hálvtrýss og trýss. Og higartil lægsta talið í nógv ár var altso í fjør við bara 40 børnum.
Gongdin er ørkymlandi, sigur Dennis Holm. Allar kommunurnar í Suðuroynni arbeiða nú í felag at fyrireika átøk, sum kunnu venda gongdini við barnatalinum.
Hagstovan upplýsir, at sambært skrásetingum hjá Ríkisumboðnum vóru 38 børn fødd í Suðuroy í 1978.
Hoyr innslagið omanfyri.
Tak niður


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
18. mars 2020Nr. 22
Løgtingslóg um broyting í løgtingslóg um meirvirðisgjald (Meirvirðisgjaldslógin)
(Innlatan og galdskái 1. ársfjórðing 2020)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 136 frá 8. september 1992 um meirvirðisgjald (Meirvirðisgjaldslógin), sum seinast broytt við løgtingslóg nr. 21 frá 12. mars 2020, verður aftan á § 20 sett:
“§ 20 a. Freistin at boða TAKS frá støddini á útgangandi og inngangandi avgjaldinum og støddini av søluni, sbrt § 12, stk. 1-4, ið ikki skal roknast við í avgjaldskyldugu søluna fyri 1. ársfjórðing 2020, og freistin fyri avrokning av 1. avgjaldstíðarskeið 2020 er í seinasta lagi 15. november 2020.”
§ 2
Henda løgtingslóg kemur í gildi dagin eftir, at hon er kunngjørd.
Í Tinganesi, 18. mars 2020
Bárður á Steig Nieslen (sign.)
løgmaður
Lm. nr. 126/2019


text:
Tað sær ikki soleiðis út. Men várið er væl og virðiliga í hondum, og við várinum koma eisini Grand Prix-kappingarnar á breytini. Men Grand Prix hevur nú fingið nýtt navn, og nevnist nú TF Stórkappingin.
Aftur í ár verður kappast í trimum umførum, og eru kappingardagarnir hesir:
- leygardagin 23. mai – vertur Hvirlan
- leygardagin 30. mai – vertur Bragdið
- leygardagin 20. juni – vertur Roysnið/Treysti
Kappingarnar fara fram eftir sama leisti sum undanfarin ár, við smærri broytingum. Ein broyting er, at rimarenningin kemur við aftur, og verður hon fyri allar aldursbólkarnar runnin longu í fyrsta umfarinum. Tó er eingin rimarenning fyri aldursbólkarnar 16-17 ár og eldri. Ein onnur broyting er, at bólkarnir 16-17, 18-19 og 20+ nú í teknisku greinunum fyrst hava tríggjar innleiðandi royndir og síðan tríggjar royndir afturat til seks tey bestu.
Og so fara vit fyri fyrstu ferð at royna avpriking. Avprikingin verður bara nýtt í sambandi við spurtteinar. Hetta bæði fyri at venja okkara íðkarar við at avprika, men serliga fyri at fáa betri kappingar í spurtunum, m.a. við at sleppa undan tómum geilum, og hálvum riðlum. Avpriking merkir, at íðkari í seinasta lagi 30 minuttir undan starti váttar, at hann er komin og fer at luttaka. Hetta ger hann við at skriva sítt navn á ein lista, sum kemur at hanga á uppslagstalvuni.
Fjórða broytingin er, at vit nú fyri aldursbólkarnar upp til og við 14-15 ár eisini fara at kjósa ein samlaðan vinnara av øllum fýra kappingunum (spurt, miðtein, lop og kast) Hetta fyri at eggja børnunum til at royna øll kappingarsløgini.
Allar dagarnar byrja kappingarnar klokkan 12.00 og koma at vara í 3-4 tímar. Í fyrsta umfari, sum verður leygardagin 23. mai, verða hesar kappingarnar á skránni:
- børn upp til 7 ár: 60m
- gentur og dreingir 8-9 ár: 60 m rimarenning, 600 m, bóltkast og longdarlop
- gentur og dreingir 10-11 ár: 60 m rimarenning, 600 m, bóltkast og hæddarlop
- gentur og dreingir 12-13 ár: 60/80 m rimarenning, 600 m, klingrukast og hæddarlop
- gentur og dreingir 14-15 ár: 80 m rimarenning, 1.000 m, klingrukast og trístøkk
- gentur og dreingir 16-17 ár: 100 m, 1.000 m, klingrukast og trístøkk
- gentur og dreingir 18-19 ár: 100 m, 1.000 m, klingrukast og trístøkk
- kvinnur og menn 20+: 100 m, 1.000 m, klingrukast og trístøkk
Tilmeldingin liggur klár her á síðuni. Seinasta freist at melda til er longu týskvøldið 19. mai. Minnist til at gera eina tilmelding fyri hvørja kappingargrein tit skulu luttaka í. Ansið væl eftir, at tað er rætti aldursbólkurin, tit melda til í.
Reglurnar fyri kappingina finna tit við at velja “reglur” í bjálkanum á forsíðuni.
Reglurnar eru eisini á hesi slóðini: http://fif.fo/reglur/reglur-tf-storkappingin-2015/
Eftir eitt ár í útlegd, verður rimarenningin við aftur í ár, og verður øll avgreidd longu í fyrstu kapping. Her eru tað Hallur Simonsen, Tummas Napoleon Arge, Steingrímur Hallsson og Teitur Bjarnastein, sum royna seg.


text:
Skráin fyri summartónar á Sandi
Fríggjadagin 21. juni kl. 20.00 KAFE BREIÐATEIG Janus á Húsagarði (sang, mandolin, gittar)
Fríggjadagin 28. juni kl. 20.00 KAFE BREIÐATEIG Hans Andrias (sang, munnharpa, gittar)
Hósdagin 11. juli kl. 20.00 LISTASAVNIÐ Himmerland: Mairie Cambell (violin, sang), Andrezej Krejniuk (bass), Ayi Solomon(slagverk), Jens Ulvsand (bouzouki), Eskil Romme (saksofon)
Leygardagin 3. august kl. 15.00 LISTASAVNIÐ Tura Ya Moya - “Imarsuaq / Sjógvur / Havets veje”: Karen Thastum (klarinett, sang, projection art), Jeanette Balland (saksofon), Udo Erdenreich (Theremin, bass, munnharpa)
Fríggjadagin 9. august kl. 14.30 KAFE BREIÐATEIG Adam Levin (gittar), Jón Festirstein (violin)


text:
Framtíðarinnar reiðarí krevja nýggjar førleikar15. oktober 2018
Verkstova um H2020 umsókn7. mai 2018
Framløgudagur hjá Fiskivinnuroyndum 12. februar5. februar 2018
Granskingarráðið kunnar um stuðul til vinnu-ph.d.27. november 2017
7,2 mió kr. tøkar at søkja frá Fiskivinnuroyndum13. november 2017
Nú ber til at søkja um stuðul til vinnu-ph.d13. november 2017
NHO: Vinnan skal læra av toppítróttinum22. august 2016
Lærlingarnir skulu vera fyrimyndir27. juni 2016
Greið frá tínum yrki14. mars 2016
Fleiri á yrkisleið15. februar 2016
Leinkjan.fo er dagførd við nýggjum tænastum25. januar 2016
Yrkisútbúgvingar í fokus23. november 2015
Danskir lærlingar megna ikki uppgávuna19. oktober 2015
Áhugin fyri yrkisútbúgvingum í Noregi økist23. mars 2015
Brim ársins unga virki16. mars 2015
Verkætlanarstuðul frá NORA2. februar 2015
Meistaralæran skal á banan aftur10. mars 2014
Húgvan gevur falskan tryggleika13. mai 2013
Íverksetaradagurin 201319. mars 2013
Lond forvinna pening uppá, at fólkið tekur útbúgving20. februar 2012
Neyðugt at nýhugsa vælferðina23. januar 2012
Heimleiðisfundur um FarGen14. november 2011
Verkætlanarstuðul frá NORA12. september 2011
Meira útbúgving skal bjarga danskari framleiðslu22. august 2011
Risk Management9. mai 2011
Tiltak um Risk Management og betran av váðastøðuni27. apríl 2011
OECD frágreiðing til nýtslu 11. apríl 2011
Brasilia, íverksetaravirksemi á heimsstøði4. apríl 2011
Dentur á vøkstur og búskap í ES7. februar 2011
Eru tað vinnuspírarnir, sum svíða nú?24. januar 2011
Ov fá høgt útbúgvin gongur út yvir vøksturin, sigur DI6. desember 2010
Evnisdagur um nýskapan, íverksetan og vitan25. oktober 2010
Skeið í dampsperru og gipsboygging16. august 2010
Seafoodplus, ES-granskingarverkætlanin heldur fram 20. apríl 2009
Ráðstevna um at endurskoða yrkisútbúgvingarnar10. november 2008
Kanning av motivatiónsfaktorum í privatu vinnuni1. september 2008
Føroyar næstfremst í EBG7. juli 2008


text:
6 vatnlitir, sum eru gjørdir úr plantubaseraðum tilfari við sterkum plantuúrdrátti og matvørugóðkendum litevni. Væta pensilin og mála við góðari samvitsku!
Hendan vatnmálingin krevur minni vatn, enn onnur vatnmáling, og tí verður pappírið ikki líka vátt og er lættari at mála á.
Vatnmálingin er 100% uttan skaðilig evni. Børn undir 3 ár eiga tó at vera undir umsjón, tá tey mála.
Lat ikki vatnmálingina liggja í beinleiðis sólarljósið og ansa eftir, um máling kemur á klæðini. Vatnmálingin er løtt at fáa av húðini við vatni og møguliga sápu, og tað mesta fer eisini úr klæðunum í vaskimaskinuni.
Ein pensil fylgir við.
Stødd
16,80 × 1,30 × 5,90 cm
Tilfar
Calcium carbonat / Plantustívilsi / Titanium dioxide / Kalium sorbat / Glycerol / Litevni frá m.ø. paprika, ber, sinoppi, karamel og reyðrót.
Vel toybind of spar pening og burturkast
... til rumpuna, nøsina, hendurnar, andlitið
... til toyblæur, toybind, lappar, svimjiblæði, vát klæði, smyrsl


text:
Líknandi tíðindi
1. Deild: NSÍ-B68 1-0
NSÍ og B68 møttust í fyrstudeildardysti við Løkin í gjár. Fyrstudeildarliðið hjá okkum hevur yvirhøvur staðið seg væl í ár, men nógvu javnleikirnir – teir eru heili 6 í tali frá 12 dystum – hava havt við sær, at stigini ikki eru so nógv, sum tey kundu verið eftir spælinum hjá okkara dreingjum. Undan dystinum…
Fótbóltsskúlin 2012 frásøgn og myndir (2. dagur)
Í dag var fótbóltsskúlin fyri leikarar í aldursbólkunum 12-16 ár. Umleið 40 leikarar fingu venjing frá kl 09.30 til kl 12.00 og so aftur frá kl 13.00 til 15.30. Millum kl 12 og 13 var matarpausa har luttakarnir fingu suppu og leikmeti. Venjingartemaið í dag var tað sama sum ígjár. Torførisstigið varð í mestan mun…
Raskar U8-gentur á Eiði
Hvørt vikuskifti spæla fleiri hundrað NSÍ-arar dystir kring landið. Í morgun spældu okkara góðu U8-gentur kapping á Eiði. Tær vóru ógvuliga raskar, og vunnu tær 3 av 5 dystum. Tær spældu ein dyst javnt 3-3, og í seinasta dystinum taptu tær ímóti einum ógvuliga góðum ÍF-liði. Á NSÍ-liðnum í dag vóru Malan, Ida, Marta, Sunnvá,…
U18 góða byrjan í FM-bólkinum
Mánadagin spældi U18 fyrsta dystin eftir summarsteðgin. Dysturin var spældur við Løkin móti AB, sum hevur Kára Reynheim sum venjara. Okkara løgdu bragdliga fyri og trýstu frá byrjan AB heilt aftur á vøllin. Trýstið gav eisini úrslit, tí longu i 12. minutti bleiv 1-0 til NSÍ. Gormur vann bóltin í nærdysti við ein ABara miðskeiðis…
Kristian og Árni úttiknir til U-19 landsliðið
Ábraham Løkin og Eli Hentze landsliðsvenjarar hjá føroyska U19-landsliðinum hava úttikið Kristian Joensen og Árna Frederiksberg til landsdystirnar í EM-undankappingini, sum verða leiktir í Lettlandi í døgunum 5.-13. oktober. Føroyar leika hesar dystir: 07.10.10 kl. 14.00 Kroatia-Føroyar 09.10.10 kl. 14.00 Italia Føroyar 12.10.10 kl. 14.00 Føroyar-Lettland Hópurin er annars hesin: 07 Vestur: Rógvi Nielsen, Eli…
NB! VEITSLAN FYRI YNGRU LEIKARARNAR FLUTT TIL SUNNUDAGIN
Av serligum orsøkum, verður leikararveitslan fyri teimum yngru, sum skuldi vera leygardagin 16 oktober flutt til sunnudagin 17 oktobur kl 19.30 í Ítróttarhøllini í Runavík. Liðvenjarnir vera bidnir um at bera hesi boðini víðari til leikararnar og tey sum lesa hendan tíðindastubban á heimasíðuni kunnu siga øðrum liðfeløgum, frá so øll fáa boðini. Verið hjartaliga…


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
15. mai 2012Nr. 60
Løgtingslóg um at byggja bygningar o.a.
(Byggilógin)
Samsvarandi samtykt Løgtingsins staðfestir og kunnger løgmaður hesa løgtingslóg:
Skynsamilig bygging
§ 1. Endamálið við lógini er at tryggja, at bygningar verða bygdir á skynsaman hátt og samsvarandi góðari venju innan byggivinnuna.
Stk. 2. Bygningar skulu byggjast, so at teir í mun til heilsu-, trygdar- og umhvørvisviðurskifti lúka lógásett krøv og fyrisett mát, sum eru heimilað sambært byggilógini og lóggávuni annars.
§ 2. Bygging í § 1 fevnir um nýbygging, umvæling, umbygging, afturatbygging umframt broyting í nýtslu av bygningum.
Stk. 2. Bygningar sambært stk.1 eru umframt bústaðarbygningar eisini aðrir bygningar, sum verða nýttir til vinnuendamál, fyrisiting, at hýsa tænastum til almenningin ella til frítíðarítriv og tílíkt.
Stk. 3. Lógin fevnir eisini um niðurtøku av bygningum.
Stk. 4. Bygningur, hvørs byggiloyvi er útskrivað, áðrenn lógin kom í gildi, er ikki fevndur av lógini. Hetta er tó ikki galdandi fyri umbygging, umvæling, broyting av nýtslu og tílíkt í førum, har søkt verður um byggiloyvi eftir, at lógin kom í gildi.
Stk. 5. Brýr og tunlar, umframt skýli og tílíkt, sum ikki eru ætlað at hýsa fólki í longri tíðarskeið, eru ikki fevnd av lógini.
Kunngerðaheimildir
§ 3. Landsstýrismaðurin kann í kunngerð, fyri at varða um heilsu-, trygdar- og umhvørvisviðurskifti í sambandi við bygging eftir hesi lóg, áseta neyvari reglur fyri bygningar, heruppií reglur um:
1) Brunaviðurskifti, so at vandin fyri og avleiðingarnar av eldsbruna verða avmarkað mest møguligt.
2) Heilsuviðurskifti, so at inniluft, tilfarsnýtsla og tílíkt ikki elvir til heilsuvanda.
3) Atkomuviðurskifti, so at fólk, ið bera brek, eisini fáa lætta atkomu at bygningum, ið eru ætlaðir almenninginum.
4) Orkuviðurskifti, so at sleppast kann undan orkuspillu til eitt nú upphiting, luftskifti o.t.
5) Innleggingar, so at tær ikki eru til ampa fyri fólk, bygningin ella umhvørvið.
§ 4. Landsstýrismaðurin kann í kunngerð áseta reglur um førleikakrøv til eftirlits- og sýnsfólk, sum vegna myndugleikan føra eftirlit og sýn við bygningum sambært hesi lóg og sambært kunngerðum, ásettar við heimild í hesi lóg.
§ 5. Landsstýrismaðurin kann í kunngerð áseta reglur um:
1) Nýtslustig
2) Byggistig
3) Minstustødd á grundstykki
4) Hædd á bygningi
5) Tal av hæddum í bygningi
6) Frástøðu til mark o.a., sum ber brá av lendisplanlegging
Stk. 2. Ásetingar sambært stk. 1 eru ikki galdandi í førum, har góðkend byggisamtykt ella onnur lóggáva hevur ásetingar um somu viðurskifti.
§ 6. Landsstýrismaðurin kann í kunngerð áseta reglur um stødd og staðseting av tilhaldsøkjum fyri børn og vaksin, umframt onnur øki, sum skulu tryggja bjargingar- og tilbúgvingareindum atgongd at bygningum og økjum og til parkering.
Stk. 2. Ásetingar sambært stk. 1 eru ikki galdandi í førum, har góðkend byggisamtykt ella onnur serlóggáva hevur ásetingar um somu viðurskifti.
§ 7. Landsstýrismaðurin kann í kunngerð áseta reglur um, at bygningar skulu skrásetast í eini bygningsskrá, sum er atkomulig hjá almenninginum.
Stk. 2. Landsstýrismaðurin kann í kunngerð áseta reglur um bygningsskránna, um formkrøv til kort og dátur, um skyldu at senda kort og dátur til skránna, um gjøld fyri brúk av upplýsingum úr skránni og annað, sum hevur týdning fyri at skipa eina landsfevnandi bygningsskrá.
§ 8. Kommunali byggimyndugleikin kann við góðkenning frá landsstýrismanninum í ávísum førum gera frávik frá ásetingunum í hesi lóg og ásetingum, ásettar við heimild í hesi lóg.
Umsókn um bygging
§ 9. Umsókn um loyvi at byggja skal sendast kommunala byggimyndugleikanum.
Stk. 2. Umsóknin skal vera skrivlig, og hjálagt skulu vera allar viðkomandi upplýsingar um byggingina, so sum:
1) eyðmerking av bygningi
2) upplýsingar um, hvat bygningurin verður ella fer at verða nýttur til og
3) umsókn um frávik, um so er, at ætlaða byggingin gongur ímóti ásetingum í hesi lóg ella kunngerðum, ásettar við heimild í lógini, ella ímóti ásetingum í galdandi byggisamtykt fyri økið.
Stk. 3. Kommunali byggimyndugleikin kann umframt upplýsingar sambært stk. 2 krevja aðrar upplýsingar, sum hava týdning fyri viðgerðina av umsóknunum, heruppií formkrøv til umsóknartilfarið, og at tilfarið skal vera talgilt.
Byggiloyvi
§ 10. Ikki kann farast undir at byggja, fyrr enn skrivligt byggiloyvi er fingið til vega frá kommunala byggimyndugleikanum.
Stk. 2. Um farið verður undir at byggja, áðrenn byggiloyvi sambært stk. 1 fyriliggur, skal kommunali byggimyndugleikin geva boð um at steðga byggingini.
Stk. 3. Eitt byggiloyvi kann verða býtt í partar, um kommunali byggimyndugleikin metir, at byggingin kann byrja, uttan at endalig greiða er fingin á øllum viðurskiftum ella stigum í byggingini.
Stk. 4. Letur kommunali byggimyndugleikin umsøkjara eitt treytað byggiloyvi, skal tað í loyvinum týðiliga vera ásett, hvørjar treytir tað snýr seg um við tilvísing til heimildargrundarlagið.
Stk. 5. Kommunali byggimyndugleikin ásetir, nær byggingin skal byrja, tó í seinasta lagi 2 ár eftir, at byggiloyvið er latið. Er byggingin ikki byrjað innan ásettu tíð, fellur byggiloyvið burtur.
Stk. 6. Kommunali byggimyndugleikin kann í byggiloyvinum áseta freist fyri, nær byggingin skal vera liðug.
§ 11. Fyri bygging á økjum, har eingin góðkend byggisamtykt er, krevst eisini byggiloyvi frá kommunala byggimyndugleikanum.
Eftirlit
§ 12. Kommunala byggieftirlitið hevur eftirlitið við, at ásetingarnar í lógini og reglur og treytir, ásettar við heimild í lógini og kunngerðum, verða hildnar.
Stk. 2. Fyri at fremja eftirlitið hava kommunala byggieftirlitið og løgreglan, við at vísa hóskandi samleikaprógv og uttan rættarúrskurð, atgongd til allar bygningar, ið eru fevndir av hesi lóg.
§ 13. Eigarin av bygninginum skal skjótast gjørligt boða kommunala byggieftirlitinum frá, tá arbeiðið at byggja, umbyggja, umvæla ella broyta ein bygning er liðugt ella ávegis liðugt, sambært stk. 4, so eftirlitið sambært hesi lóg kann verða framt.
Stk. 2. Kommunala byggieftirlitið fremur eftirlitið við sýni.
Stk. 3. Sýn sambært stk. 2 skal vera framt, áðrenn tað, sum bygt, umbygt, umvælt ella broytt er, verður tikið í nýtslu, og í seinasta lagi 4 vikur eftir, at fráboðan um liðugtgerð sambært stk. 1 er latin kommunala byggieftirlitinum.
Stk. 4. Kommunali byggimyndugleikin kann í byggiloyvinum áseta, nær loyvishavin skal lata kommunala byggieftirlitinum fráboðan um ávegis liðugtgerð.
Stk. 5. Eru ávegis fráboðanartreytir ásettar í byggiloyvinum, hevur kommunala byggieftirlitið skyldu til skjótast gjørligt og innan 1 viku eftir, at fráboðan er móttikin, at fremja eftirlitið, so sleppast kann víðari við byggingini.
§ 14. Tað er skylda eigarans at rætta tey viðurskifti í bygninginum, sum ganga ímóti ásetingunum í hesi lóg, ella ímóti ásetingum, ásettar við heimild í hesi lóg.
§ 15. Staðfestir kommunala byggieftirlitið, at tað, sum bygt, umbygt, umvælt ella broytt er, ikki er í samsvari við ásetingarnar í lógini, reglur ásettar við heimild í lógini ella byggiloyvið, skal kommunala byggieftirlitið geva eigaranum boð um at fáa hesi viðurskifti í rættlag innan ávísa freist.
Stk. 2. Um staðfestast kann, at viðurskiftini ikki eru fingin í rættlag, eftir at freistin sambært stk. 1 er farin, kann kommunala byggieftirlitið áseta nýggja freist.
Stk. 3. Fylgir eigari ikki boðum sambært stk. 1 og stk. 2, kann kommunala byggieftirlitið skipa so fyri, at bøtt verður um feilir og manglar í bygninginum fyri eigarans rokning, ella at bygningurin verður niðurtikin.
§ 16. Verður kommunala byggieftirlitið varugt við bygning, sum vegna feilir og manglar má metast at vera til ampa ella skaða fyri tey, sum bygningurin hýsir, ella onnur, kann kommunala byggieftirlitið geva eigaranum boð um, at bygningurin ikki framhaldandi kann nýtast, fyrr enn bøtt er um hesar feilir og manglar.
Stk. 2. Fylgir eigarin ikki boðum sambært stk. 1, kann kommunala byggieftirlitið skipa so fyri, at bøtt verður um feilir og manglar í bygninginum fyri eigarans rokning, ella at bygningurin verður niðurtikin.
Nýtsluloyvi
§ 17. Tað, ið bygt, umbygt, umvælt ella broytt verður, kann ikki takast í nýtslu, fyrr enn kommunala byggieftirlitið hevur staðfest, at bygningurin lýkur ásetingar í hesi lóg og ásetingar, ásettar við heimild í hesi lóg, og treytir, ásettar í byggiloyvinum við heimild í góðkendari byggisamtykt ella við heimild í hesi lóggávu.
Stk. 2. Kommunali byggimyndugleikin letur nýtsluloyvi, tá tað við sýn er staðfest, at bygningurin er lógligur, sambært stk. 1.
Stk. 3. Kommunali byggimyndugleikin kann lata fyribils nýtsluloyvi í førum, har øll byggingin, umbyggingin, umvælingin ella broytingin ikki er liðug, um mett verður, at hetta ikki er til ampa ella skaða fyri tey, ið skulu gera brúk av bygninginum, ella onnur.
Stk. 4. Fyribils nýtsluloyvi sambært stk. 3, kann bert latast eftir, at kommunala byggieftirlitið við sýn hevur staðfest, at tann parturin, sum er liðugur, ikki er til ampa ella skaða fyri tey, sum skulu gera brúk av bygninginum, ella onnur.
Gjald
§ 18. Landsstýrismaðurin kann í kunngerð áseta reglur um gjald fyri endurrindan av útreiðslum, sum myndugleikar hava í sambandi við umsiting og eftirlit sambært hesi lóg og reglum, ásettar við heimild í lógini.
Kæra o.a
§ 19. Ein og hvør, sum hevur persónligan og veruligan áhuga í málinum, kann kæra avgerðir, sum eru tiknar við heimild í hesi lóg. Meginfelag teirra brekaðu í Føroyum hevur rætt at kæra avgerðir, sum viðvíkja atkomuviðurskiftum.
Stk. 2. Avgerðir, tiknar við heimild í hesi lóg ella reglum, ásettar við heimild í hesi lóg, kunnu kærast til Kærunevndina í lendismálum.
Stk. 3. Kærufreistin er 4 vikur frá tí degi, at viðkomandi hevur fingið fráboðan um avgerðina.
Stk. 4. Avgerðir, sum Kærunevndin í lendismálum tekur í málum eftir hesi lóg og reglum, ásettar við heimild í lógini, eru endaligar innan fyrisitingina.
Stk. 5. Mál, ið einans snúgva seg um byggitøkniligar staðfestingar í sambandi við byggingina, kunnu ikki kærast til Kærunevndina.
Stk. 6. Landsstýrismaðurin kann í kunngerð áseta reglur um, at óreglusemi í bygging, sum verður staðfest í sambandi við ávegis eftirlit, kann leggjast fyri ein óheftan byggitøkniligan stovn til endaliga skoðan og staðfesting.
Stk. 7. Avgerðir, sektaruppskot og dómsúrskurðir kunnu verða almannakunngjørd eftir reglum, sum landsstýrismaðurin ásetur.
Revsing
§ 20. Er ikki hægri revsing ásett í aðrari lóggávu, verður tann revsaður við bót, sum
1) brýtur § 10, stk. 1, § 13, stk. 1, § 14 og § 17, stk. 1,
2) brýtur treytirnar, givnar í § 10, stk. 4,
3) ikki heldur freist, ásett eftir § 10, stk. 6 og § 13, stk. 4,
4) ikki lýðir boð, givin sambært § 10, stk. 2, § 15, stk. 1 og § 16, stk. 1.
Stk. 2. Í reglum, sum ásettar verða við heimild í § 3, § 4, § 5, stk. 1, § 6, stk. 1, § 7 og § 19, stk. 6, kann verða ásett revsing við bót.
Stk. 3. Tann, sum hevur latið bygning byggja, ella tann, sum hevur staðið fyri byggingini, verður revsaður við bót, um bygningurin er bygdur á ein hátt, sum gongur ímóti reglum í hesi lóg, ella ímóti reglum, ásettar við heimild í hesi lóg.
Stk. 4. Tann, sum hevur staðið fyri byggingini uttan at eiga bygningin, verður revsaður sambært stk. 3, um brotið er framt við vilja ella av grovum ósketni, og byggingin ikki er gjørd í samsvari við lógásett krøv og góða venju innan byggivinnuna.
Stk. 5. Revsiábyrgd kann verða áløgd løgfrøðiligum persónum sambært reglunum í 5. kapitli í revsilógini.
§ 21. Landsstýrismaðurin, ella tann, ið landsstýrismaðurin heimilar, kann í málum um brot á reglur, ásettar við heimild í § 3, við einum sektaruppskoti boða frá, at málið kann verða avgjørt uttan rættarmál, um tann, ið hevur framt brotið, játtar seg sekan í brotinum og váttar at vera til reiðar at gjalda bótina sambært sektaruppskotinum innan nærri ásetta freist. Eftir áheitan kann landsstýrismaðurin, ella tann, ið landsstýrismaðurin hevur heimilað, leingja freistina.
Stk. 2. Stk. 1 verður samsvarandi nýtt í málum um brot á § 10, stk. 1, stk. 4 og stk. 6, § 13, stk. 1 og stk. 4, § 14, § 15, stk. 1, § 16, stk. 1 og § 17, stk. 1.
Stk. 3. Reglurnar í rættargangslógini um krøv til innihaldið í ákæruritum og reglurnar um, at ein ákærdur ikki hevur skyldu at geva frágreiðing, verða samsvarandi nýttar viðvíkjandi sektaruppskotum.
Stk. 4. Góðtekur tann, ið hevur framt brotið, bótina, fellur rættarsóknin burtur.
§ 22. Landsstýrismaðurin kann í kunngerð áseta nærri reglur um stødd á bótum, sum kunnu verða givnar við heimild í § 20 og § 21.
Stk. 2. Bótin kann verða hækkað munandi, um ólógliga byggingin er framd við vilja ella av ósketni, og um tað við ólógligu byggingini er fingin peningaligur fyrimunur, ella tílíkur fyrimunur hevur verið tilætlaður fyri eigaran sjálvan ella onnur, eitt nú við sparingum.
Gildiskoma
§ 23. Henda løgtingslóg kemur í gildi 1. apríl 2013.
§ 24. Landsstýrismaðurin skal í seinasta lagi 1. apríl 2015 leggja fram fyri tingið frágreiðing um, hvørt lógin virkar eftir ætlan, herundir um broytingar mugu gerast í lógini.
Tórshavn, 15. mai 2012
Kaj Leo Holm Johannesen (sign.)
løgmaður
Lm. nr. 157/2011


text:
Lambamenn í finaluni fyri fyrstu ferð
Skrivað hevur Dan Lamhauge
Annað umfar í spurnarkappingini ”Av Skipanesi til Æðuvíkar” var í Løkshøll í Runavík seinasta hóskvøld. Karmarnir vóru enn einaferð fyrsta floks. Lagt var upp til eitt hugnaligt og stuttligt kvøld.
Sum nakað nýtt byrjaði tiltakið eitt sindur fyrr, tá Jóna Olsen sang hugnalig løg saman við tónleikarum sínum. Eingin ivi um, at hon hevur framtíðina fyri sær sum sangari.
Fyrsti dysturin hóskvøldið var millum Lamba og Søldarfjørð. Talan var sostatt um lokaluppgerð. Og hetta gjørdist ein óvanliga tøtt og spennandi uppgerð. Eftir fyrtu 10 spurningarnar stóð á jøvnum, so neyðugt var við eykaspurningum, ikki bert einum, men tveimum. Tá drógu lambamenn longra stráið, og tryggjaðu sær pláss í stóru finaluni komandi hóskvøld. Hetta er fyrstu ferð, at Lamba verður umboða í finaluni.
Í steðgunum sungu 6 fyrrverandi NSÍ leikarar tvey lagatyssi. Teir mundu taka fleiri á bóli, tí harmoniirnar sótu sera væl. Eisini var tíð sett av til vespuinnsløg. Gestirnir hesaferð vóru Mattias Davidsen, Arnfinn Langgaard, Egil Olsen og Kristian Joensen. Onkrir óvæntaðir spurningar vóru settir – og svaraðir.
Seinni dysturin var millum vinnararnar frá seinast, Glyvrar, og Runavík. Aftur her var talan um spennandi og tætta uppgerð, sum endaði við, at Glyvrar vunnu.
Merkisvert var, at øll liðini framførdu nýyrktar sangir. Hetta vísti, at eisini luttakararnir høvdu fyrireikað seg, og tað hevjaði bæði undirhaldsvirðið og stemningin millum áhoyrararnar. Og so eru vertirnir báðir, Jonhard Hansen og John Andersen, heilt einastandandi. Samanumtikið eitt fantastiskt kvøld.
Nú eru allir hálvfinalistarnir funnir og lutur kastaður um, hvussu spælast skal í stóra finalukvøldinum komandi hóskvøld. Fyrst bresta Æðuvík, Jóna Kristiansen og Andrass Hansen, og Glyvrar, Torbjørn Jacobsen og Bill Justinussen, saman. Síðani Lamba, Magnus Rasmussen og Hans Jacob Lamhauge, og Saltangará, Jónsvein Knudsen og Eli Lassen. Vinnararnir spæla finalu beint aftaná.
Nærri verður at frætta um finalukvøldið seinni.


text:
Jólaroyndin 2016
Royndir eru tøkar í viku 48 í 8.-9.-10. flokki í lærugreinunum: føroyskum, donskum, enskum og støddfrøði.
Undanfarin ár hava ávísir skúlar ikki ynskt at fylgja tíðarkarmunum, sum eru lagdir fyri 8. flokk. Hetta er sjálvandi møguligt. Men vit hava læst royndirnar í viku 48 soleiðis, at annaðhvørt tekur 8. flokkur royndirnar eftir tíðarkørmunum í viku 48, ella má 8. flokkur taka royndina vikuna eftir til dømis. Hetta er gjørt fyri at tryggja skipanina, so hon megnar ferðsluna um netið!
Jólaroyndirnar eru tøkar til og við viku 50.


text:
05. Nov 2015
Okkara leikarar kláraðu seg sera gott seinasta vikuskifti í Havn, har Grand Prix 2 var leikt. Hjá teimum vaksnu hevur Rani í Bø hjá KBF lagt seg á odda í Grand Prix kappingini og Rainer eisini úr KBF er nummar tvey, flott av...
21. Okt 2015
Blusinar eru klárar at avheinta í Badmintonhøllini hósdagin millum 15.30 og 17.30. Tá er eisini gjørligt at keypa shorts fyri kr. 100. Tey sum skuldi flyta pening mugu gera flyting áðrenn hósdagin. Ella gjalda við reiðum peningi í høllini hósdagin. Annars er gjørligt at bíleggja...
17. Okt 2015
Marine Harvest-Open 2015 HBF BSF bjóða hervið til 2. umfar av badminton Grandprix hjá U-11, U-13, U-15, U-17 og vaksin. Kappingin verður í Badmintonhøllini og høllini á Hálsi í Tórshavn. ...
11. Okt 2015
Vegna KÍ veitslu verður eingin familjubadminton í morginarin, sunnudagin 11.okt.KBF ...
10. Okt 2015
Her er kappingarskrá fyri kappingina á Giljanesi í morgin http://www.cup2000.dk/turnerings-system/Vis%20turneringer/?tournamentid=6100KBF ynskir øllum leikarum góða eydnu:-) ...
07. Okt 2015
Her er so innbjóðing til double-mix kapping á Giljanesi komandi vikuskifti 10.okt.Av tí at tilmeldingarfreistin er so ómetaliga stutt, skulu leikarnir sjálvir finna sær ein makkara og senda sms til Kárl Árna á 225576 ella Sigurð á 235088, í seinasta lagi kl 20 í...
02. Okt 2015
Nýggj blusa til KBF leikararMeinhardt Joensen verður í Badmitonhøllini komandi hósdag 8. oktober frá kl 15.30 til kl 19. Hann hevur allar støddir av blusunum við og kunnu leikararnir tá passa og bíleggja blusuna. Blusan til børn kostar 180kr og til vaksin 200kr, tá...
24. Sep 2015
Luna Open 2015 Vestmanna í vikuskiftinum 23. september 2015 23:22:04Foregående indlæg Komandi vikuskifti, 26.-27. september 2015, verður fyrsta Grand Prix kappingin hetta kappingarárið. Kappingin verður í Vestmanna við VÍF sum verti. Leygardagin frá klokkan 9:00 spæla yngru bólkarnar upp til og við...


text:
Veður
Veður er, hvussu veðurlagið er stutta tíð. Veðurlag er vanliga veðrið á víðum øki, alt eftir árstíðunum. Um okkara leiðir broytist veðrið mangan brádliga. Góðan sólardag kann hann brádliga loysa avfallið, ella myrk skýggj taka seg upp á luftina, og hann brennur á við illveðri. Stutt eftir kann vera ein skái ella stilli. Men í hitalondum er støðuveður í nógvar mánaðir. Har eru turrtíð og regntíð, men altíð heitt. Sólin ger veður um allan heim. Sólarhitin ger vind og ger vætu til guvu, sum verður skýggj og síðan avfall. Sólargeislarnir stava steyrrættir niður á miðkring, og tí verða geislarnir á hvørjum ferkilometri fleiri enn norðari og sunnari á jarðarknøttinum. Tí er heitast um miðkring. Sólarhitin er so nógvur, at uppi yvir oyðimørkini Sahara legst hitatám úr vatni, ið guvar burtur.


text:
Missión, visjón og virðir
Missión
Nánd hevur dygdargóðar tænastur, ið kunnu stimbra likamliga, sálarliga og sosialt soleiðis, at borgarin kann búgva sum longst í egnum heimi.
Tænasturnar fevna um :
- Røkt
- Sjúkrarøkt
- Fyribyrging
- Endurmenning
- Dagtilboð
- Búpláss og umlætting
Visjón
Nánd vil vera í fremstu røð við at stuðla undir lívsgóðsku, sjálvbjargni og heilsufremjan.
Lívsgóðska
Nánd viðurkennir sjálvsavgerðarrætt hins einstaka og sær týdningin av at borgarin hevur ábyrgd av egnum lívi. Nánd ynskir at stuðla undir tað, ið gevur hvørjum einstøkum meining í lívinum. Tað kann vera at varðveita góða likamliga og sálarliga orku, sunnan lívsstíl, sosialt samanhald ella annað, ið borgarin sær meining í.
Sjálvbjargni
Nánd vil geva borgarum møguleika fyri sjálvbjargni við at stimbra hin einstaka til at taka ábyrgd av egnum lívi.
Heilsufremjan
Nánd ynskir at veita borgarum sínum tilboð, ið mest møguligan mun seta fokus á tað sum er gott fyri heilsuna. Nánd vil stuðla og kveikja borgarar likamliga, sálarliga, sosialt og andaliga.
Virðir
Nánd leggur dent á:
- At hava álit
- At fremja gleði í gerandisdegnum
- At veita fakliga umsorgan
At hava álit
Nánd leggur dent á álit í dagligdegnum og vil møta borgaranum við jaligum hugburði. Nánd hevur virðing fyri, at borgarar eru ymiskir og hava ymiskar væntanir og ynskir til tænastuna.
At fremja gleði í gerandisdegnum
Nánd vil, har serligar avbjóðingar eru í lívinum, arbeiða fyri, at borgarin hevur gleði í gerandisdegnum. Hetta vilja vit gera við at taka støði í tí einstaka, kenna lívssøgu teirra og soleiðis vera betur før fyri at hjálpa borgaranum at vera virkin í tí, sum gevur meining fyri honum.
At veita fakliga umsorgan
Nánd veitir heimarøkt og sjúkrarøkt eftir tørvi hins einstaka borgara í egnum umhvørvi. Nánd vil veita borgaranum umsorgan og røkt, so hesin upplivir tryggleika, nærlagni og fakliga dygd.


text:
Kombikk, horngeil, hvasssíl (kombikkættin)
Gasterosteus aculeatus Linné, 1758
Stødd: Mesta longd er 11 cm, tó í Føroyum neyvan longri enn 8 cm.
Dýpi: Kombikk er í støðuhyljum í fjøruni, í vøtnum, firðum, pollum, ósum og niðast í áum, men ikki í áarstreymi. Tað er eisini í sjónum, fram við landi og langt til havs, har tað helst er ovarlaga í sjónum. Kombikk er fingið á 27 metra dýpi.
Litur: Kombikk er úr silvurgrønum til næstan svart á bakinum, silvurlitt um síðurnar og hvítt undir búkinum. Til havs er liturin líkur sild, tó eitt sindur kámari. Í gýtingini, sum byrjar í apríl og heldur á út á summarið, eru siljafiskarnir reyðir undir høvdinum og um búkin. Rognafiskarnir verða myrkabrúnir um bakið og gulligir um búkin.
Teinar: R II+11 (10-14); G I+9 (8-10); U 9.
Lýsing: Kombikk er lítil og bulmikil fiskur. Tað hevur eina ryggfjøður á sporlinum. Framman fyri ryggfjøðurina eru tríggir hvassir beinpíkar, tveir stórir fremstir og ein minni, ið er beint framman fyri fjøðurina. Undir búkinum, undir aftaru endum á uggafjaðrunum, eru tveir píkar, ein hvørjumegin miðjuna. Hetta eru búkfjaðrarnar, sum eru vorðnar til píkar. Ein píkur er framman fyri gotfjøðurina. Gotfjøðurin er minni enn ryggfjøðurin. Uggafjaðrarnar eru rættiliga stórar. Høvdið er stórt, um 24% av heildarlongdini. Kjafturin er lítil, upprendur. Kombikk hevur undirbit. Sera klæna klingru. Kombikk gýtir í feskum vatni. Nøkur teirra eru alt lívið í feskum vatni. Onnur eru lutvíst í sjónum.
Eyðkenni: Fiskastøddin. Píkarnir og bulmikla skapið.
Týdningur: Tað hevur ikki vinnuligan týdning.
da: Trepigget hundestejle, en: Threespined stickleback, fr: Trois épines, ís: Hornsíli, no: Trepigget stingsild, tý: Dreistacheliger Stichling
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Nálafiskar Gasterosteiformes
Í nálafiskahópinum eru 11 ættir, ið hava 71 slektir og 278 sløg.
Undir Føroyum eru 2 ættir, ið hava 5 slektir og 5 sløg:
Hesin hópurin hevur mest smáar fiskar, onkur verður tó upp í 65 cm til longdar. Flestu eru nakað klænir og onkur nakað bøllutur.
Summir hava píkar í ryggfjaðrunum, og á nøkrum eru búkfjaðrarnar vorðnar til píkar. Onkur sløg hava ikki uggafjaðrar ella búkfjaðrar.
Teir hava ikki roðslu, men eru partvíst klæddir við beinplátum.
Teir liva bæði í feskvatni, blandingsvatni og saltvatni, har teir eisini gýta. Hóast smáir, og við lítlari kroppsvekt, so eru teir ofta langt til havs. Teir liva í Atlantshavinum, Kyrrahavinum og Indiahavinum.


text:
Góð tíðindi fyri AB í oddastríðnum, men keðilig tíðindi fyri EB/Streym, B36 og KÍ í botnstríðnum.
Í dag var ein útsettur dystur í 1.deild leiktur í Vági millum FC Suðuroy-B71. Dysturin hevði stóran týdning fyri bæði oddastríðið og botnstríðið.
Úrslitið bleiv 4-3 til FC Suðuroy, sum undan dystinum lá aftast, meðan B71 við sigri kundi leggja seg á 2. plássið. Men nú er B71 framvegis á 4. plássi í spennandi oddastríðnum, har tað er hørð kapping millum AB og B71 um, hvør skal flyta upp saman við Skála.
FC Suðuroy er nú á 9. plássi í sera spennandi botnstríðnum.


text:
Tjóðsangur
Ein tjóðsangur er sum oftast ein tjóðskaparligur sangur ella tónleikur, sum skal vera eitt symbol fyri eitt ávíst land til almennar hendingar ella stevnur av ymiskum slagi, t.d. verða tjóðsangirnir altíð spældir beint áðrenn ein almennan fótbóltslandsdyst, og tá heiðursmerkjahandan er á t.d. OL, so hoyrist eitt brot av tónleikinum til tjóðsangin hjá tí landi, sum vann gullið. Ein tjóðsangur kann vera formliga viðurkendur sum tjóðsangur av myndugleikunum í einum landi, men hann kann eisini vera uttan formliga viðurkenning, men bert verða brúktur sum tjóðsangur.
Við menningini av tjóðum í 19. øld og 20. øld hava mest sum øll lond valt ein tjóðsang. Í summum londum eru eisini regiónalir tjóðsangir, har lutastatir ella aðrar subtjóðareindir hava teirra egna almenna ella óalmenna tjóðsang. Summar millumtjóða sambond hava eisini teirra egna tjóðsang.
Tjóðsangir eru ofta skrivaðir sum ein hymna ella marsjur. Í Miðamerika brúka tey vanliga meira operalíknandi tónleikaverk. Summi lond brúka eina fanfaru.
Um tjóðsangurin hevur meira enn eitt vers, so er tað vanligt bert at syngja fyrsta versið, í Týsklandi er tað tó triðja versið. Ein tjóðsangur varir í miðal ein minutt. Í londum, har tað er meira enn eitt alment mál, er tað sum oftast ein versjón á hvørjum av teimum almennu málunum, eitt nú í Belgia, Finlandi, Sveis og Suðurafrika. Tað eru fleiri dømi um lond, sum hava felags tjóðarlag. Nevnast kann t.d., at Finland og Estland hava sama tjóðlag, men tjóðarsangirnir hava hvør sín tekst. Tað eru eisini fleiri lond, sum brúka sama tjóðlag, sum Bretland, men við øðrum teksti.
Í Føroyum hava vit tjóðsangin Tú alfagra land mítt, sum Símun av Skarði hevur yrkt, og sum Peter Alberg gjørdi lagið til. Danmark hevur ein tjóðsang: Der er et yndigt land, sum Adam Gottlob Oehlenschläger yrkti í 1823, og ein kongaligan tjóðsang Kong Christian stod ved højen mast, sum Johannes Ewald yrkti í 1779. Í Grønlandi brúka tey tjóðsangin Nunarput utoqqarsuanngoravit, sum Henrik Lund hevur yrkt, og Jonathan Petersen gjørdi lag til.
Keldur[rætta | rætta wikitekst]
Slóðir úteftir[rætta | rætta wikitekst]
- szbszig.atw.hu tekstur og sangur av tjóðsangum frá øllum londum
- NationalAnthems.me Tjóðsangir frá øllum londum í heiminum (og søguligar tjóðsangir) við ljóð-streaming, teksti, kunning og slóðum.
- NationalAnthemsong.com Tjóðsangir við video, yrkingum og instrumental tónleiki hjá fleiri tjóðum kring heimin.
- national-anthems.net tekstur og instrumental innspælingar av tjóðsangum frá øllum londum í heiminum.
- Nationalanthems.info, yrkingar og søgan hjá tjóðsangum kring allan heimin.
- Nationalanthems.us, online forum on lyrics, sheet music and links of national anthems
- Upptøkur av tjóðsangum frá londum kring heimin tað er US Navy band, sum spælir løgini.


text:
GÓSKUKRØV
Kris arbeiðir eftir hægst hugsandi standardum og normum, tá ið talan er um etisk og moralsk atlit og krøv. KRIS er óheft, bæði politiskt og átrúnaðarliga.
Hjá Kris kann tú tí vænta:
- at alt fer fram í trúnaði
- fáa persónliga ráðgeving og viðgerð
- at møguleiki er fyri persónligum hjásita til ráðgevingina
PERSÓNLIG TÆNASTA
Vit bjóða okkum fram til at geva persónliga ráðgeving, viðgerð og supervisión – eisini eftir tilmæli og ávísing frá:
- læknum
- almannaverkinum
KRIS KANN EISINI BJÓÐA TÆR
- Hjálp til at finna bøkur, filmar o.a. tilfar um hetta evnið
- At taka lut á skeiðum
- Limaskap í felagskapinum
KRIS HEVUR TIL ENDAMÁLS
- Kris er ein sjálvboðin hjálparfelagsskapur, hvørs endamál er at geva tí misnýtta vegleiðing og hjálp, og at upplýsa um kynsligan ágang. Ítøkiliga arbeiðið hjá Kris er sostatt í tveimum.
- Kris hjálpir og stuðlar ungum og vaksnum, ið hava verið fyri kynsligum ágangi, og næstringum teirra.
- Kris upplýsir um kynsligan ágang og um fyribyrging ímóti kynsligum ágangi.
Kris arbeiðir málrættað við at gera tey, ið hava verið fyri kynsligum ágangi, før fyri at liva eitt vanligt lív og geva teimum vónina aftur um eina betri framtíð


text:
Gerist limir
Tað er lætt at gerast limir í Føroya Ellisakførum.
Skriva á skjalið niðanfyri og trýst á "Send". So hoyra tit aftur frá okkum.
Tað ber eisini til at venda sær til felagið mánakvøld millum kl. 20 og 22.
Ársgjaldið er 400,00 kr.
Kontonr. til limagjald: 6460 420464-8
Sum limir í Føroya Ellisakførum fær tú:
- Lagaliga trygging av ellisakførum hjá Tryggingarfelagnum Føroyar og Trygd.
- Tú fær "Tíðindablaðið Føroya Ellisakfør".
- Tú kanst vera við til tiltøk, sum felagið skipar fyri.
- Sum limur hevur tú, um pláss er, møguleika at leiga bás til ellisakfar í Brunninum.


text:
Tænastur vit veita
Tá ein tekur sær tað ábyrgd at veita ráðgeving, so skulu royndirnar vera í lagi. Við royndum frá stórum altjóða fyritøkum eins og smáum í Føroyum og Danmark kunnu vit seta okkum inn í flest allar støður. Útgangsstøði er fyritøkan og hennara tørvur til framleiðslu, trygd ella framleidni.
KT-trygd
Her eru nøkur dømi um veitingar innan KT-trygd. Tørvurin er ymiskur. Vit tillaga okkara veiting eftir kundanum, við útgangsstøði í trygdarstøðinum, hóttanum og vandum.
24 tímar álop
Hevur tú nýtt nógvan pening uppá at tryggja fyritøkuna við verjugørðum, mannagongdum og politikkum? Hevur tú kannað, hvat hetta merkir í veruleikanum? Her er ein møguleiki fyri keypa eina mini trygdarskoðan.
- Vit kanna trygdina, har vit fara eftir málum, ið skaða fyritøkuna.
- Vit leypa á við tólum og arbeiða sum teldusníkar gera. Ein kann siga, at vit loypa á við øllum, vit hava hesar 24 tímar.
- Úrslitið er ein trýstroynd, ið er eitt gott útgangsstøði at meta um trygdarstøðið hjá fyritøkuni.
Kostnaðurin er tvídeildur:
- Um onki verður funnið, so er kostnaðurin 5.000,-.
- Finna vit nakað so er kostnaðurin 15.000,-.
Allir prísir eru uttan mvg.
Áhaldandi eftirlit
Við ymsum tólum, ið leita eftir veikleikum kanna vit trygdina regluliga og meta um verjuna, ið er mótvegis netinum.
- Tænastan tryggjar, at vanlig álopstól, ið kunnu fáast á netinum, ikki gera tykkara fyritøku skaða, tá onnur nýta tey.
- Vit seta upp skipan til at leita eftir veikleikum. Hetta kannar eisini um skipanir eru dagførdar.
- Vit fylgja við á “dark web” tykkara vegna.
- Um onkur vandi er so boða vit frá.
Kostnaðurin er fastur og settur í mun til støddina hjá kundanum.
360° Heildarmeting
Her hyggja vit at hyggja heildini, gera eina støðulýsing, har útgangsstøðið verður tikið í teimum hóttanum kundin er fyri. Út frá hóttanum gera vit eina váðameting og við stakroyndum kanna vit trygdarstøðið. Ein kann siga, at vit ganga nakrar ferðir runt um málið, har vit eygleiða tað. Við eygleiðingini finna vit teir veikleikar, ið farast skal eftir. 360° støðulýsingin er eitt rættuliga víðfevnandi arbeiði og vanliga er úrslitið ein haldgóð frágreiðing, ið lýsir trygdarstøðið. Umframt at lýsa veikleikar og loysnir til hesar, so vera eisini metingar gjørdar, har vit við okkara sera drúgvu royndum innan KT koma við uppskotum, ið gagna trygdini og fyritøkuni.
Fysisk trygd
- Fysiska trygdin og atgongd til búnað verður kannað.
- Vit tryggja at servarar, teldur, fysisk tól, skjøl og útbúnaður annars, eru væl vard ímóti vandum.
- Um onkur hevur verið inni, kann tað so síggjast?
Frálæra
Besta KT-Trygdin er tilvitað starvsfólk. Tað gerst alsamt verri at síggja, hvat er ein “góð” heimasíða og ikki. Sjálvt tær bestu trygdarskipanir hava veikleikar um ein ikki er støðugt árvakin. Frálæra til starvsfólk verður gjørt í støðinum hjá brúkarunum og tillaga tørvin.
- Hvussu ferðast ein trygt á netinum?
- Kenn ein tryggan teldupost aftur.
- Hetta verður goymt um teg.
- Loyniorð, nær eru tey trygg.
- Dømi, dømi og aftur fleiri dømi.
og mangt annað.
Royndir innan KT-trygd
Okkara royndir innan KT-trygd ganga langt aftur. Her er eitt stutt yvirlit.
Persónsupplýsingar
Føroyska persónsdáta lóggávan og GDPR fyriskipanin hjá ES eru tvey øki ið nógv fara ov lætt um. Hetta er til at skilja, tá tað er krevjandi, kostar og gevur ikki inntøku. Hetta er tó eitt øki, ið kemur at kosta og tíða nógv í Føroyum næstu árini. Við at hava eina miðvísa tilgongd nú, slepst nógvum kostnaðarmiklum arbeiði um skamma stund.
- Endamálið við lóg og fyriskipan er verjan av brúkarunum
- Borgarin hevur rættindi til at spyrja:
- Hvørji dáta eru goymd
- Hví tey eru goymd
- Fáa tey rætta ella strika
- Fyritøkan hevur skyldu til:
- At skjalprógvan at skil er á persónsdáta verjuni.
- At upplýsa, rætta og strika dáta, tá persónur biður um tað.
- Tryggja dáta hjá borgarinum, tá tað kemur til atgongd, bronglan og skjalprógvan av atgongd.
- Skjalprógva mannagongdir.
- Boða frá til myndugleika, tá brot er framt
Vit ráðgeva og bjóða eftirlit av økinum. Vil tú vita meira, so kunnu vit gera eina framløgu fyri nevnd og leiðslu ið greitt vísur hvat skyldan nú er, hvat skal gerast og ikki minst hvussu slepst undir stórum útreiðslum í framtíðini. Les meira um GDPR HER.
Útveitan (outsourcing)
Á útveita KT-menning til lond har lønarlagið er sera freistandi. Serliga um tað er ein nýggj fyritøka, har tørvur er á hvørjari krónu.
Vit hava samstarva nógv við fólki og fyritøkum í Asia og Eysturevropa. Tað er stórur munur á mentanini og hugburðinum millum lond. Vit bjóða fyritøkum, ið ynskja at royna seg eystanfyri at vera við og ráð- og vegleiða. Siga hvat vit meta og ávara um teir vandar, ið kunnu koma.


text:
”Hann hugdi beinleiðis at mær og smíltist. Tað kitlaði í búkinum á mær. Eg havi aldri sæð eitt so vakurt smíl. Eitt vinarligt og fegið smíl. Hann lyfti høvdinum eitt sindur sum at heilsa. Eg gjørdist heilt forfard og hugdi burtur. Eg stardi beint fram. Uttan so mikið sum eitt smíl. Hví skuldi eg tað? Hann fann bara útav, hvussu hugtikin eg var av honum.”
Mari er forelskað í Mads. Men er hann í henni? Og hví er tað synd fyri Kunuk?
Ein nútímans søga úr Grønlandi um kærleika, hjartasorg, skilnað og vinalag.
Aftur


text:
CCF 40 Aa
TSB E 77
1 Sveinurin legðist í móður fang,
hon kembdi hans gula hár:
“Hvør skal nú fyri ríki ráða,
faðir er fallin frá?
Tú avlat títt hovmót!
sæli sonur mín?
Elska tær eina bóndadóttur,
so gjørdi faðir tín.”
3 “Tað er eingin í hesum landi,
ei í hesum ríki,
eg skal meg til frillu hava,
vera mín festarmoyggj líki.”
4 “Hoyr tað, mín hin sæli son,
tú førir tíni orð so illa,
tað er so mangt eitt góðs mans barn,
sum ikki vil vera tín frilla.”
5 “Hoyr tú, mín hin sæla móðir,
eg sigi tær satt ífrá,
eg veit eina moyggj innan Uppsaland,
og hana skal eg fá.”
6 “Hoyr tað, mín hin sæli son,
eyka tær ei tann vanda,
hevur so mangur góðs mans sonur
fyri honum sín anda.”
7 Tað var Baraldur bóndason,
hann leyp til gangara reyð:
“Eg skal sova innan Uppsaland,
tó ið tað kostar mín deyð.”
8 Tað var Baraldur bóndason,
leyp til gangara grá,
so reið hann innan Uppsaland
síni móður frá.
9 Tað var Baraldur bóndason,
hann leiðir sín hest í ong,
hann var komin innan Uppsaland,
fyrr enn alt var fólk í song.
10 Tað var Baraldur bóndason,
hann vindur sín fingur í ring:
“Statt upp, junfrú Svanhild,
og lat meg til teg inn! “
11 “Eg lovi ongum inn um nátt,
mínar hurðar eru stongdar,
gakk út í mín faðirs garð,
og dvølst har nakað leingi.”
12 “Eg fari ei í tín faðirs garð
at dvøljast har so leingi,
so bítskar hevur hann hundarnar,
so spotskar hevur hann dreingir.”
13 Tað var junfrú Svanhild,
hon talar til ternu sín:
“Gakk út í mín faðirs garð,
send boð eftir bróður mínum!”
14 Tað var Baraldur bóndason,
hann stígur sín fót á gátt:
“Eg svørji við meg og ei við Gud,
her fer eingin út í nátt!”
15 Tað var Baraldur bóndason,
hann fór ikki við tí hátt,
hann svav hjá junfrú Svanhild
alla hesa nátt.
16 Árla var um morgunin,
ið dagurin var ljós,
tá var Baraldur bóndason
til síni klæði fús.
17 Árla var um morgunin,
ið dagurin var ljós,
tá vóru junfrúans sjey brøður
til síni klæði fús.
18 Inn kom junfrúins elsti bróðir,
gull bar seg á hand:
“Hvør hevur verið innan Uppsaland
og brotið tað sterka band?”
19 Svaraði junfrúins elsti bróðir
í fyrsta orði tá:
“Hvør hevur verið innan Uppsaland
og brotið har lokur frá?”
20 Svaraði Baraldur bóndasonur,
gull bar seg á hand:
“Eg havi verið innan Uppsaland
og brotið tað sterka band.
21 Eg havi verið innan Uppsaland
og brotið tað sterka band,
eg havi hjá tíni systur sovið
og gjørt tær tað til skamm.”
22 “Hevur tú hjá vári systur sovið,
tann fagrasta moyggin ljósa,
harðan skalt tú deyðan tola,
sum nakar vil tær hann kjósa.”
23 Tað var Baraldur bóndason,
so snarliga hann sær vendi,
hann gav junfrúans elsta bróður
so ilt eitt sár um lendar.
24 Sundur gekk hans góða svørð
ímillum hans tveggja handa,
tað var Baraldur bóndason,
hann leyp til dyrnar at standa.
25 Inn kom junfrúns yngsti bróðir,
heldur sær at gaman:
“Sveinurin man nú vera so ræddur,
hann torir ikki aftur koma.”
26 Svaraði junfrú Svanhild,
hon tekur at sær tykki:
“Fyrr skulu tær svein í hondum royna,
áðrenn tær hava hann í stykki.”
27 Svaraði junfrú Svanhild,
henni rann tár á kinn:
“Hann hevur staðið allan dag
ein mót tykkum fimm.”
28 Svaraði junfrú Svanhild,
henni rann tár av eygum:
“Hann hevur staðið allan dag
ein mót tykkum sjey.”
29 Aftur kom Baraldur bóndason
bæði av ilsku og reiði,
hann vá junfrúins brøður sjey,
so eingin var eftir meiri.
30 Tað var Baraldur bóndason,
turkar sítt blóðiga svørð,
junfrúnna tók hann í sín favn,
so væl var hon tað verð.
31 Tað var junfrú Svanhild,
hon kembir sítt gula hár:
“Nú er tíð at ríða,
enntó tað skeddi í gjár.”
32 Tað var Baraldur bóndason,
hann setti hana til sín hest,
hann reið við junfrú Svanhild,
alt sum hann kundi best.
33 Tað var Baraldur bóndason,
hann heim í garðin fór,
úti hansara sæla móðir
fyri honum stóð.
34 Tað var Baraldur bóndason,
hann talar orðum svá:
“Móðir, her er moyggin tann,
tú segði eg kundi ei fá!”
35 Tað var Baraldur bóndason,
alt varð, sum hann mátti,
hann settist aftur í ríkið tað,
hans sæli faðir átti.
CCF 40 Aa
TSB E 77
Handrit: Kvarthandrit Svabos Gl.kgl.Saml. 2894, 4to, vol. I, No. 13, s. 207.
Útgávur:
1. Chr. Matras (ed.): Svabos Færøske Visehaandskrifter s. 82.
2. Føroya kvæði (Christian Matras greiddi til útgávu, 1941) Band II, Teil 1, s. 97
3. Føroya kvæði (Inngangur og úrtøk eftir Dánjal Niclasen, 2000) 11. bind, s. 30
Heimild: Úr Vágum: Jens Chr. Svabo (1746-1824), Miðvági 1781-82.
Baraldur arvar landið frá pápa sínum. Hóast mamman ávarar hann, fer hann burtur at biðja um eina gentu. Hann brýtur inn í hús gentunnar og er hjá henni um náttina.
Morgunin eftir noyðist hann at berjast við brøður hennara (F: hon hevur sent boð eftir teimum), men hann vinnur á teimum og drepur teir.
Gentan fer við honum til land hansara. cF: Tey giftast.
á føroyskum: CCF 40 (eisini á norskum)


text:
Músavíkingar er eitt nýtt lið í Elektron deildini, men nøkur av nøvnunum kenna vit aftur. Millum annað síggja vit Frosty, sum fekk sítt debut á PocketRocket fyri nøkrum árum síðan, og hevur síðani spælt við Team Ballast í tvær sesongir, og við BloodSportGaming har hann megnaði eitt 2. pláss í seinastu sesong. Ozz hava vit eisini sæð fyrr sum ein sera góðan fraggara í ymiskum liðum. Karim, nú nevndur SkrtNeglHann, er eisini á síggja á liðnum, og er ofta róptur sum ein av dugnaligastu áræsnu spælarunum í føroyum. Saman við nýggju liðfelagunum hava teir eitt breitt úrval av spælistílum, sum er við til at gera teir til eitt sera farligt lið í sesong 5!
Liðnavn:
Músa Víkingar
Hvat er tykkara mál fyri Elektron deild sesong 5?
At klára okkum so gott sum til ber, vit vilja sleppa í finaluna og sjálvandi royna vit at vinna 😉
Hvat fyri lið halda tit er ringast at spæla í móti í ár og hví?
Tað má nokk vera Team TT, ella Team Ballast, TT hava sterkastu individuellar spælarar, meðan Ballast, former champs, spæla sera væl saman sum eitt lið.
Hvør gevur tykkum besta kjans at vinna clutches? 🙂
Ozz
Hvør á liðnum heldur tykkum í gongd tá tit mangla eitt moralboost? 🙂
Frosty er altíð klárur við positivum orðum
Hvør er tann sjúkasti til at poppa heads? 🙂
SkrtNeglHann og Mogens
Hvør er 2000IQ Player? 🙂
Ozz
Hvør er kongurin av utility usage? 🙂
Frosty
Hvør er eco fragger? 😉
Mogens
Á hvønn hátt er tykkara lið ymiskt frá tykkara kappingarneytum?
Vit hava allir hvør sín spæli stíl, og tá vit seta tað saman so kann tað blíva farligt
Um man plussar allar tímarnar hjá á liðnum saman á steam, hvussu nógva tíð hava tit so tilsamans í CS:GO?
Elmir-2482 Mogens-4218 SkrtNeglHann-4037 Frosty-3979 Ozz-3465 so tilsamans 18181 tímar, í skrivandi løtu.
Um tit kundu geva hinum liðunum eini boð, hvørji høvdu tey boðini verið:
get good
Endamálið við ‘Team Spotlight’ er ikki at gera alt ov álvarsamt av, men at veita eitt lítið innlit í liðið til stuttleikar. Vit vita ikki hvør leikarin er á liðnum sum hevur fylt út 🙂


text:
Á aðalfundi í dag, var øll nevndin í Ríðisamband Føroya afturvald. Teir eru frá vinstru Símun Skaalum, nevndarlimir, Jón Nónklett, tiltakslimir, Brandur í Dali, formaður og Zacharias R. Jacobsen, næstformaður.
Einasta broytingin í nevndini, er at Sleipnir. nýstovnaða reiðfelagið úr Eysturoynni fekk valt teirra fomann sum tiltakslim í nevndini.
Nevndin boðar annars frá í ársfrágreiðingini at hon fegnast um menningina innan ríðing í Føroyum og góðu úrslitini føroysk reiðfólk hava fingið í altjóða kappingum í 2019.


text:
Emil og Ida í Lønnibergi
Bókadeild Føroya Lærarafelags
- Síður: 124.0
- Útgávuár: 2009
- Upprunamál: svenskt
- Innbinding: innbundin
- Rithøvundur: Astrid Lindgren
- Myndir: Bjørn Berg
- Týðari: Heini F. Petersen
Í Kattholti í Lønnibergi er hugnaligt, halda øll. Eisini á verkstaðnum er hugnaligt; har situr Emil mangan og hugsar um síni skálkabrøgd. Ida lítla vil hava Emil at læra seg at gera skálkabrøgd. Men tað ber ikki til, sigur Emil, tí skálkabrøgd tey bara koma!
Tríggjar søgur um Emil og Idu eru í hesum fína savninum, sum er ætlað bæði stórum og smáum.
Í bókini eru søgurnar:
325. skálkabragd Emils
Tá ið lítla Ida skuldi gera skálkabrøgd
Sparum ei, segði Emil í Lønnibergi


text:
Lestrarráðið
á Námsvísindadeildini
Vísindastarvsfólk:
- Sigrid Vesturgarð, forkvinna
- Katrin av Kák
- Sissal Maria Rasmussen
Lesandi:
- Tóri Atlason, næstformaður
- Sonni Oddbjørn Johnsson
- Gunnvá Poulsen
- Isabella Næs, eykalimur
- Margit Teindal, eykalimur
Fyrisiting:
- Elsa Maria Højgaard Hansen
Uppgávan hjá lestrarráðnum
Yvirskipaða uppgávan hjá lestrarráðnum er at hava eftirlit við, at útbúgving og undirvísing verða støðugt ment.
Lestrarráðið hevur tí m.a. til uppgávu at:
- Virka fyri, at endamálið um granskingargrundaða útbúgving á altjóða stigi verður rokkið.
- Góðkenna útbúgvingarprofilar og námsskipanir
- Viðgera eftirmeting av undirvísing og útbúgvingum og gera tilmæli til útbúgvingarleiðara um korrigerandi átøk.
- Góðkenna umsóknir um góðskrivingar og tryggja, at tær verða viðgjørdar á rættan hátt.
- Virka fyri, at samvirkandi fyrimunir millum útbúgvingar verða gagnnýttir.


text:
Eiturkoppur
Eiturkoppur (frøðiheiti: Araneae) er lítið áttaføtt kykt. Nógvir gera sær nót at veiða flugur. Eiturkoppur eru liðadýr; men ikki skordýr - teir hava átta bein og eru spunarar. Leivdir av dýrum, sum líkjast eiturkoppum, eru funnar úr devontíðini, tá ið fyrstu skordýrini krupu upp á land. Fyrstu veruligu eiturkopparnir eru úr koltíðini (300-290 m.á.s.), til dømis Grephorus. Eiturkopparnir eru lítið broyttir, síðan teir vórðu til. Sum eiturkoppasløgini nú á døgum hevði Grephorus spunavørtir, og úr teimum kemur silkievni, ið storknar til tráð. Av hesum tráði verður spunnið lokkanetið, sum flugur og onnur skordýr renna seg í. Næstan allir eiturkoppar eru etrandi. Kanska er tað tí, at so nógv ræðast teir. Av teimum 35 000 sløgunum, sum eru til, eru bert umleið 30 vandamikil fyri okkum – og tey sløgini eru ikki í Føroyum. Teir vandamiklastu eru brasiliansku fuglaeiturkopparnir. Teir sníkja seg ofta inn í hús og krógva seg í myrkum krókum. Kanska í einum skógvi ella í einum skápi. Teir eru skild í nógvum ólukkum á hvørjum ári.
Purluthærda tarantellan er stór sum manshond.


text:
2449.18 - Mannarættindi, religión og politikkur
Skeiðsnummar
2449.18
Heiti
Mannarættindi, religión og politikkur
ECTS
10
Fortreytir
Bachelor prógv ella samsvarandi við nóg mikið av løgfrøði
Endamál
At geva tí lesandi innlit í hugtøk og ástøði um altjóða mannarættindi og religión; at skilja samanspælið og spenningarnar ímillum mannarættindi og religión; at skilja spenningarnar ímillum hugtøk sum sekularisering og átrúnað, universalismu og relativismu, rættindi og skyldur, einstaklingin og samfelagið. Endamálið er at skilja upprunan til altjóða normar og hvussu normativar trúarskipanir sum t.d. átrúnaður hevur myndað nationalan og altjóða politikk. Tey lesandi skulu lýsa altjóða úrskurðir bæði rættsdogmatiskt og teoretiskt perspektiverandi.
Innihald
Øll menniskju hava nøkur grundleggjandi rættindi, sum skulu virðast og verjast uttan mun til politiskar, mentanarligar og átrúnaðarligar kringumstøður. Hetta var endamálið við ST-yvirlýsingini um universell mannarættindi, sum heimsins lond samtyktu í 1948. Men visjónin um at sameina heimsins mentanir og átrúnaðir um nøkur grundleggjandi virði hevur verið trupul at umseta til veruleika, og eftir 1948 hava lond og heimspartar samtykt síni egnu mannarættindi í samljóði við egna mentan, átrúnað og siðvenjur. Tí hvat er ein “mannarættur” í roynd og veru? Hvaðani stava idealini um t.d. trúarfrælsið, talufrælsið og javnstøðu? Er tað yvirhøvur gjørligt at seta í verk “universell” rættindi í einum multikulturellum og multireligiøsum heimi? Ella eru øll rættindi relativ í mun til tíð, stað og trúgv? Hetta tvørfakliga skeiðið kombinerar normativa politiska teori, filosofi, søgu og løgfrøði. Skeiðið viðger, hvussu altjóða normar verða til, og hvussu mótstríðandi normativar hugmyndir, m.a. átrúnaður, mynda bæði altjóða og nationalan politikk.
Læru- og undirvísingarhættir
Fyrilestrar hjá høvuðsundirvísara og gestaundirvísarum. Væntað verður aktiv luttøka frá næmingunum.
Læruúrtøka
Tá skeiðið er liðugt, skal tann lesandi: - Duga at greina grundleggjandi hugtøk viðvíkjandi mannarættindum, religión, sekularisering, universalismu og relativismu - Duga at greina samanspælið og spenningarnar ímillum religión og mannarættindi - Duga at nýta hesi hugtøk í greining av aktuellum mannarættindaspurningum, eitt nú í greining av ítøkiligum mannarættindaúrskurðum.
Próvtøkuháttur
Uttanseturs. Munnlig próvtøka telur 2/3, meðan skrivlig heimauppgáva, sum er fortreyt fyri at sleppa til roynd, telur 1/3 av próvtalinum. Heimauppgávan er ein allýsing og kritisk viðgerð av einum dómi frá Europeiska mannarættindadómstólinum, sum er viðkomandi fyri skeiðið. Dómurin skal vera minst 20 síður til longdar. Heimauppgávan skal vera minst 6 síður (18.375 tekn uttan millumrúm) og maks 8 síður (24.500 tekn uttan millumrúm) til longdar.
Próvdøming
Uttanhýsis
Próvtalsstigi
7-talsstigin
Lestrarlisti
Umleið 700 síður.
Ábyrgd
Bárður Larsen


text:
Samgongan vil avtaka fólkatingssessirnar
29. mars 2019
Viðgerðin í Løgtinginum av uppskotinum um avtøku av fólkatingssessunum vísti, at Tjóðveldi sleppur at byrja loysingina. Veljarin skal tí til komandi fólkatingsval meira enn nakrantíð taka støðu til um vit skulu varðveita og útvikla okkara vælferðarsamfelag í einum Ríkisfelagsskapi ella fara undir eina oyðimarkargongd saman við loysingarfólkunum
Sambandsflokkurin hevur altíð lagt dent á at dagføra og menna Ríkisfelagsskapin til tær avbjóðingar, sum til eina hvørja tíð standa fyri framman.
Sambandsflokkurin er einasti flokkur á Løgtingið, ið veruliga vil Ríkisfelagsskapin.
Tað er óskiljandi, at aðrir flokkar vilja skerja møguleikarnar fyri at tryggja vælferðarstøði og vunnin rættindi hjá føroyingum.
Mín áheitan á føroyingar er heilt greið - veljið eitt sambandsumboð í Fólkatingið!
Vit hava prógvað, at Føroyar fáa nógv og góð úrslit, tá ið Sambandsflokkurin hevur umboðanina.
Okkara flokkur er hóvligur, semjusøkjandi og samstarvssinnaður.
Lat meg sláa fast, at í Ríkisfelagskapinum eru føroyingar heimsins frælsastu fólk, í heimsins besta landið.
Vit vilja varðveita og útvikla Ríkisfelagsskapin.
Bárður S. Nielsen
formaður í Sambandsflokkinum
RN
Aftur


text:
Tindabak (tindabaksættin)
Notacanthus chemnitzii Bloch, 1788
Stødd: Tindabak verður upp í umleið 120 cm langt.
Dýpi: Tað er á dýpum millum 325 og 2500 metrar.
Litur: Tað er ljóst brúnligt, dimmari í erva. Kápan aftast og kanturin á gronini í erva eru ljóst blálig.
Teinar: R IIX-XII; G XX-XXI + 110- ella fleiri.
Lýsing: Tindabak er langur og mjáur fiskur. Hægst er tað á miðjuni og væl hægri enn breitt. Ryggfjøðurin er eitt rað av píkum, ið stinga upp úr bakinum. Tann fremsti er lægstur og situr yvir búkfjøðurini. Gotfjøðurin er long, um helvtina av fiskinum, og teir fremstu 20 - 21 teinarnir eru beinteinar, hinir eru bleytir. Sterturin er lítil, og hann rennur saman við gotfjøðurina. Uggafjaðrarnar og búkfjaðrarnar eru smáar. Tindabak hevur striku og smáar roðslur. Høvdið er lítið, og gronin er fram yvir kjaftin. Kjafturin er miðalstórur og kemur aftur móti eygunum. Tenninar eru smáar og standa tætt saman. Í ovara kjafti í einum og í niðara kjafti í tveimum røðum. Eyguni eru smá og sita høgt á høvdinum.
Eyðkenni: Fremsti ryggpíkur er uppi yvir búkfjaðrafestinum. Píkar í tali: 11.
Týdningur: Hann hevur ikki vinnuligan týdning.
da: Chemnitz pigål, en: Snubnosed spiny eel, ís: Broddabak, no: Nordlig piggål
Útbreiðsla: Undir Føroyum er hann rættiliga vanligur sunnan fyri Føroyabanka og vestan fyri Suðuroynna. Hann er annars frá Móritania til Íslands og Grønlands. Úr Nýfundlandi til Meksikoflógvan. Hann tykist ikki at vera í tropiskum sjógvi, men báðumegin Suðuramerika, við Nýsæland og Suðurafrika og í Indiahavinum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Tindabaksfiskar Albuliformes
Hópurin hevur 3 ættir, ið hava 8 slektir og 30 sløg:
Undir Føroyum er ein ætt við eini slekt og tveimum sløgum:
Langir fiskar, kroppshæddin er nakað størri enn breiddin. Lítið høvd og lítlan kjaft, ið er inni undir gronini.
Ryggfjøðurin er berir beinteinar. Gotfjøðurin er við hørðum teinum fremst og bleytum aftast. Búkfjaðrarnar eru afturi móti gotinum. Sterturin er elalítil. Nakrir av tindabaksfiskunum hava ljósgøgn.
Botnfiskar á djúpum vatni, ið liva um øll høv.


text:
Biofar
Mánadag 14. okt – fríggjadag 18. okt
Kl. 11 – 16
Á savnsfagnaðinum er hálvt atgongugjald á Føroya Sjósavni.
Vaksin (15+) 20 kr
Børn (5-14 ár) 10 kr
Hini søvnini hava ókeypis atgongd.
Søvnini skipa aftur í ár fyri Savnsfagnaði.Evnið í ár er “vatn”.
ST hevur útnevnt 2013 til “altjóða ár fyri vatnsamtøkum”
Savnsfagnaðurin er fyri øll børn, foreldur, ommur og abbar. Møguleiki er at síggja framsýningarnar hjá søvnunum og luttaka í teimum tiltøkum, sum tey skipa fyri hesa serligu vikuna.
Í Hoyvík, Gundadali og á Argjum standa tey klár at taka ímóti.


text:
Justin Bieber
Justin Drew Bieber føddur 1. mars 1994, er ein kanadiskur pop/R&B sangari, sangskrivari og filmstjørna. Bieber bleiv funnin í 2008 av Scooter Braun, sum fann hann í gjøgnum kykmyndir á Youtube, seinni bleiv hann hansara manager. Braun arangeraði ein fund fyri hann við Usher í Atlanta, Georgia, og Usher var skjótur at undirskriva Justin til Raymond Braun Media Group (RBMG) eitt felags Mediuselskap ímillum Usher og Braun, og eina uptakandi kontrakt við island Records tilboði av L.A Reid.
Bieber'sa debut var stakfløvan, "One time", hon varð givin út í 2009 og kom í top 10 í Kanada, og kortlagt í top 30 í fleiri altjóða marknaðum. Hansara debut fløga, "My World", kom í november 2009, og seinni vann fløvan platin í USA. Hann gjørdist tann fyrsti artisturin sum hevði 7 sangir frá einari debut fløgu á hittlista á Billboard Hot 100. Bieber'sa fyrsta studiofløga, "My World 2.0", bleiv útgivin í mars 2010 og debuteraði í top 10 listum í fleiri londum og varð certifisera platin í USA. Síðan kom tað globala top 10 staklagið, "Baby". Musikk kykmyndinin av "Baby" var tað mest vísta og mest umrødda Youtube-video stutt eftir at tað kom út. Bieber fylgdi við í útgávuni av hansara debutfløgu við sínum fyrsta høvuðsnavnaturné. My World Turné, tær remix'aðu fløgurnar. My Worlds Acoustic og Never Say Never- remixini, og 3D film-konsert filmurin, Justin Bieber Never Say Never- sum hevði eitt upplatingar vikuskifti, sum næstan var tað størsta upplatingar vikuskifti fyri ein konsert-film. Bieber útgav sína aðru studiufløgu, "Under the Mistletoe" í november 2011 sum debuteraði sum nummar eitt í Billboard 200.
Bieber er blivin tilnevndur og hevur vunnið eina langa røð av virðislønum. Til dømis vann hann heiðurin Ársins Artistur 2010 á American Music Awards, og bleiv nomineraður sum Besti nýggi artistur og Best Pop Vocal Album í 53rd Grammy Awards. Bieber verður sæddur sum eitt tannáringa idol (fyrimynd).
Útgávur[rætta | rætta wikitekst]
- My World 2.0 (2010)
- Under the Mistletoe (2011)
- Believe (2012)
- Believe Acoustic (2013)
- Journals (EP) (2013)
- Purpose (2015)
- Changes (2020)
- Justice (2021)
Slóðir úteftir[rætta | rætta wikitekst]